Diari Oficial de la Generalitat Valenciana


Sumari del DOGV 8277, del 19-04-2018 (2018/3872)

ORDRE 12/2018, de 17 d'abril, de la Conselleria d'Educació, Investigació, Cultura i Esport, per la qual es convoca procediment selectiu per a l'ingrés en el cos de mestres i procediment per a l'adquisició de noves especialitats per funcionaris o funcionàries del mateix cos.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8277

Data del DOGV
:   19-04-2018

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2018/3872


Data del document
:   17-04-2018

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

ORDRE 12/2018, de 17 d'abril, de la Conselleria d'Educació, Investigació, Cultura i Esport, per la qual es convoca procediment selectiu per a l'ingrés en el cos de mestres i procediment per a l'adquisició de noves especialitats per funcionaris o funcionàries del mateix cos. [2018/3872]  
Índex  
Preàmbul  
Títol I. Procediment selectiu per a l'ingrés en el cos de mestres  
  
1. Normes generals  
1.1. Places convocades  
1.2. Distribució de persones aspirants  
1.3. Distribució de places  
1.4. Acumulació de places del torn de persones amb diversitat funcional  
1.5. Normativa aplicable  
2. Requisits dels candidats  
2.1. Requisits d'admissió  
2.2. Termini de compliment dels requisits  
3. Sol·licituds  
3.1. Forma  
3.2. Termini de presentació  
3.3. Pagament per drets d'examen  
3.4. Devolució dels drets d'examen  
3.5. Instruccions per a emplenar la sol·licitud telemàtica  
4. Admissió de persones aspirants  
4.1. Llistes provisionals de persones admeses i excloses  
4.2. Reclamacions a les llistes provisionals  
4.3. Llistes definitives de persones admeses i excloses  
4.4. Recursos a les llistes definitives  
4.5. Requisits i llista de persones admeses  
5. Òrgans de selecció  
5.1. Nomenament dels òrgans de selecció  
5.2. Tribunals  
5.3. Comissions de selecció  
5.4. Obligatorietat de la participació  
5.5. Abstenció  
5.6. Termini per a manifestar l'abstenció  
5.7. Recusació  
5.8. Constitució dels òrgans de selecció  
5.9. Nomenament de nous membres dels òrgans de selecció  
  
5.10. Personal assessor especialista i ajudant tècnic  
5.11. Procediment d'actuació dels òrgans de selecció  
5.12. Adaptacions per a les persones aspirants amb diversitat funcional  
5.13. Nombre de persones aspirants seleccionades  
5.14. Indemnitzacions i dietes  
6. Començament i desenvolupament del procediment selectiu  
6.1. Començament  
6.2. Desenvolupament  
6.3. Publicitat dels criteris d'avaluació  
6.4. Embaràs i part  
7. Sistema de selecció  
7.1. Acreditació d'idiomes oficials  
7.2. Prova prèvia per a aspirants que no posseïsquen la nacionalitat espanyola  
7.3. Fase d'oposició  
7.4. Fase de concurs  
7.5. Fase de pràctiques  
8. Qualificació  
8.1. Qualificació de la fase d'oposició  
8.2. Valoració de la fase de concurs  
8.3. Possible expulsió d'aspirants  
9. Superació de les fases d'oposició i concurs  
9.1. Agregació de puntuacions  
9.2. Criteris de desempat  
9.3. Declaració de les persones aspirants seleccionades  
9.4. Publicació de la llista de persones aspirants seleccionades  
9.5. Recursos contra la llista de persones aspirants seleccionades  
9.6. Persones aspirants que aproven per diferents administracions educatives  
9.7. Inalterabilitat de les places assignades  
10. Presentació de documents per les persones aspirants seleccionades  
10.1. Termini i forma de presentació  
10.2. Documentació que han de presentar els funcionaris o funcionàries de carrera  
10.3. Nul·litat d'actuacions   
11. Nomenament de funcionaris o funcionàries en pràctiques  
12. Fase de pràctiques  
12.1. Objecte  
12.2. Duració i regulació  
12.3. Efectes de la no-superació  
12.4. Pròrrogues  
12.5. Règim jurídic administratiu  
13. Nomenament de funcionaris o funcionàries de carrera  
13.1. Aprovació de l'expedient  
13.2. Destinació amb caràcter definitiu  
14. Ocupació de llocs en règim d'interinitat  
Títol II. Convocatòria de procediment per a l'adquisició de noves especialitats  
15. Normes generals  
16. Sistema d'habilitació  
17. Requisits dels candidats  
18. Sol·licituds  
18.1. Forma  
18.2. Termini de presentació  
19. Admissió de persones aspirants  
20. Tribunals  
21. Començament i desenvolupament de les proves  
22. Qualificació  
22.1. Valoració de la prova  
22.2. Publicació i recursos  
Normes finals  
Annex I. Barem per a la valoració de mèrits  
Annex II. Programació didàctica  
Annex III. Especificacions de la prova pràctica  
Annex IV. Temari específic de Primària  
  
  
PREÀMBUL  
  
La disposició addicional dotze de la Llei orgànica 2/2006, de 3 de maig, d'educació, i el Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, modificat pel Reial decret 84/2018, de 23 de febrer, estableixen que el sistema d'ingrés en la funció pública docent serà el de concurs oposició, que inclourà una fase de pràctiques que també constituirà part del procés selectiu.  
Aquest procediment selectiu, establit en el títol III, «Del sistema d'ingrés», de l'esmentat reglament, ha de permetre comprovar la idoneïtat de les persones aspirants per a l'exercici de la docència. Per a això, no solament es comprovarà que posseeixen els coneixements específics, científics i tècnics de l'especialitat a la qual s'opta, sinó també l'aptitud pedagògica i el domini de les tècniques necessàries per a l'exercici docent.  
L'article 3 del reglament esmentat estableix que l'òrgan competent de la comunitat autònoma convocant, una vegada aprovada la seua respectiva oferta d'ocupació, realitzarà les convocatòries per a la provisió de les places autoritzades en les ofertes d'ocupació, amb subjecció en tot cas a les normes de funció pública aplicables.  
D'altra banda, el títol V del mateix reglament regula el procediment per a l'adquisició de noves especialitats i estableix, en l'article 53, que els funcionaris o funcionàries del cos de mestres podrà adquirir noves especialitats, dins del mateix cos, mitjançant la realització d'una prova.  
Una vegada aprovada l'oferta d'ocupació pública docent en l'àmbit de gestió de la Generalitat per mitjà del Decret 211/2017, de 22 de desembre, del Consell; complit el que preveu l'article 37.1.c del Reial decret legislatiu 5/2012, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i d'acord amb el que es disposa en els articles 3 i 52 del Reglament d'ingrés, accessos i adquisició de noves especialitats en els cossos docents; els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana, i l'Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els serveis o unitats de suport escolar i educatiu dependents de la Generalitat; vista la proposta del director general de Centres i Personal Docent de data 17 d'abril de 2018, i de conformitat amb aquesta, i en ús de les competències atribuïdes, la Conselleria d'Educació, Investigació, Cultura i Esport acorda convocar procediments selectius d'ingrés en el cos de mestres i el procediment per a l'adquisició de noves especialitats per funcionaris o funcionàries del mateix cos, d'acord amb les següents bases.  
  
  
  
TÍTOL I  
Procediment selectiu per a l'ingrés en el cos de mestres  
  
1. Normes generals  
1.1. Places convocades  
Es convoca un procediment selectiu per a cobrir, en l'àmbit de gestió de la Conselleria d'Educació, Investigació, Cultura i Esport, 3.000 places del cos de mestres (subgrup A2), amb el desglossament per especialitats i els torns que es detallen a continuació:  
  
Codi Especialitat Accés lliure Reserva diversitat funcional Total  
 Intel·lectual (reserva DFI) D'un altre tipus  
(reserva DFII)   
120 Educació Infantil 628 13 34 675  
121 Llengua Estrangera: Anglés 372 8 20 400  
123 Educació Física 167 4 9 180  
124 Música 139 3 8 150  
126 Audició i Llenguatge 465 10 25 500  
127 Pedagogia Terapèutica 112 2 6 120  
128 Educació Primària 907 19 49 975  
Total 2790 59 151 3.000  
  
  
De conformitat amb l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, en la redacció que en fa la Llei 11/2017, de 19 de maig, s'estableix la reserva d'una quota del 7 % de les vacants d'ingrés per a ser cobertes entre persones amb un grau de diversitat funcional igual o superior al 33 %, sempre que superen les proves selectives. L'esmentada reserva es realitza de manera que el 2 % de les places oferides són per a ser cobertes per persones que acrediten diversitat funcional intel·lectual, i la resta de les places oferides ho són per a persones que acrediten qualsevol altre tipus de diversitat funcional.  
  
1.2. Distribució de persones aspirants  
La Direcció General de Centres i Personal Docent realitzarà la distribució del personal aspirant de cada especialitat en proporció al nombre de tribunals, respectant, sempre que siga possible, la província que el personal esmentat haja consignat en la sol·licitud de participació.  
Les persones que hi participen pel torn de reserva per diversitat funcional seran assignades al tribunal de l'especialitat corresponent que tinga aquest tipus de places, amb independència que quan siga possible es respecte la província triada.  
1.3. Distribució de places  
Les places que siguen objecte d'aquesta convocatòria es distribuiran per especialitats entre els tribunals, proporcionalment al nombre d'aspirants que hagen realitzat la part A de la primera prova i hagen comparegut a la lectura pública. Els tribunals remetran un certificat a la Direcció General de Centres i Personal Docent en el qual faran constar aquesta circumstància, amb especificació de les persones que ho fan pel torn general i els que ho fan pel de reserva de diversitat funcional.  
Per mitjà d'una resolució de la Direcció General de Centres i Personal Docent es publicarà l'assignació provisional i definitiva del nombre de places que corresponga a cada tribunal, que, si escau, s'incrementarà amb les que puguen quedar sense adjudicar per cada tribunal, tant del torn de reserva de diversitat funcional com del torn general. És a dir, que quan algun tribunal no cobrisca totes les places assignades, aquestes es distribuiran entre els altres tribunals de la mateixa especialitat seguint el criteri proporcional establit en el paràgraf primer d'aquest apartat.  
  
1.4. Acumulació de places del torn de persones aspirants amb diversitat funcional  
Les places convocades per a ser cobertes per les persones que tinguen la condició legal de persones amb diversitat funcional intel·lectual, que queden sense adjudicar per falta d'aspirants que hagen superat el procés selectiu, s'acumularan a la resta de places convocades pel sistema de reserva de diversitat funcional d'un altre tipus de la mateixa especialitat.  
Les places convocades per a ser cobertes per les persones que tinguen la condició legal de persones amb diversitat funcional que queden sense adjudicar per falta d'aspirants que hagen superat el procés selectiu, s'acumularan a la resta de places convocades pel sistema d'ingrés lliure de la mateixa especialitat, de conformitat amb el que disposa l'article 10.2.a del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, i de forma proporcional seguint el criteri establit en l'apartat 1.3.  
1.5. Normativa aplicable  
A aquest procediment selectiu li serà aplicable:  
- La Llei orgànica 2/2006, de 3 de maig, d'educació (BOE 106, 4 de maig).  
- La Llei orgànica 8/2013, de 9 de desembre, per a la millora de la qualitat educativa (BOE 295, 10 de desembre).  
- La Llei orgànica 1/1996, de 15 de gener, de protecció jurídica del menor (BOE 15, 17.01.1996), en la redacció donada per la Llei 26/2015, de 28 de juliol, de modificació del sistema de protecció a la infància i a l'adolescència (BOE 180, 29 de juliol).  
- La Llei orgànica 15/1999, de protecció de dades de caràcter personal (BOE 298, 14 de desembre).  
- La Llei 39/2015, d'1 d'octubre, del procediment administratiu comú de les administracions públiques (BOE 236, 2 octubre).  
- La Llei 40/2015, d'1 d'octubre, de règim jurídic del sector públic (BOE 236, 2 octubre).  
- El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic (BOE 261, 31 d'octubre).  
- La Llei 10/2010, de 9 de juliol, de la Generalitat, d'ordenació i gestió de la funció pública valenciana (DOGV 6310, 14 de juliol).  
- El Reial decret 240/2007, de 16 de febrer, sobre entrada, lliure circulació i residència a Espanya de ciutadans dels estats membres de la Unió Europea i altres estats que són part en l'Acord sobre l'espai econòmic europeu, modificat pel Reial decret 1710/2011, de 18 de novembre.  
  
- El Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'educació (BOE 53, 02.03.2007), modificat pel Reial decret 84/2018, de 23 de febrer, pel qual es modifica el Reial decret 276/2007, de 23 de febrer (BOE 49, 24 de febrer).  
- El Reial decret 1594/2011, de 4 de novembre, pel qual s'estableixen les especialitats docents del cos de mestres que exercisquen les seues funcions en les etapes d'Educació Infantil i d'Educació Primària, regulades en la Llei orgànica 2/2006, de 3 de maig, d'educació (BOE 270, 9 de novembre).  
- El Decret 62/2002, de 25 d'abril, del Consell (DOGV 4240, 2 de maig), pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.  
- L'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres, en els ensenyaments no universitaris a la Comunitat Valenciana (DOGV 7006, 18 d'abril).  
- L'Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics i en els serveis o unitats de suport escolar i educatiu dependents de la Generalitat (DOGV 7148, 8 de novembre).  
  
- El Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
- El Decret 218/2017, de 29 de desembre, del Consell, de modificació del Decret 220/2014, del Consell, pel qual s'aprova el Reglament d'administració electrònica de la Comunitat Valenciana.   
- La resta de disposicions d'aplicació general i el que disposa aquesta convocatòria.  
  
2. Requisits dels candidats  
2.1. Requisits d'admissió  
Per a l'admissió a la realització del procediment selectiu les persones aspirants hauran de reunir els següents requisits:  
2.1.1. Requisits generals  
a) Tindre la nacionalitat espanyola o ser nacional d'algun dels altres estats membres de la Unió Europea, o nacional d'algun estat a què s'apliquen els tractats internacionals subscrits per la Unió Europea i ratificats per Espanya, en els quals s'aplique la lliure circulació de treballadors i treballadores i la norma que es dicte per a incorporar-los a l'ordenament jurídic espanyol.  
Així mateix, hi podran participar el cònjuge, els descendents del cònjuge, tant les persones amb nacionalitat espanyola com els nacionals dels estats membres de la Unió Europea, o dels estats en els quals, en virtut dels tractats internacionals subscrits per la Unió Europea i ratificats per l'Estat espanyol, s'aplique la lliure circulació de treballadors i treballadores quan així ho preveja el corresponent tractat, siga quina siga la seua nacionalitat, sempre que els cònjuges no estiguen separats de dret, i pel que fa als descendents, que siguen menors de 21 anys o majors d'aquesta edat però visquen amb càrrec als seus progenitors.  
b) Tindre complits els setze anys i no haver arribat a l'edat establida, amb caràcter general, per a la jubilació forçosa.  
c) Estar en possessió del títol de mestre o del títol de grau corresponent. En el cas de titulacions obtingudes en l'estranger, caldrà tindre la credencial d'homologació en aplicació del Reial decret 967/2014, de 21 de novembre, pel qual s'estableixen els requisits i el procediment per a l'homologació i la declaració d'equivalència a titulació i a nivell acadèmic universitari oficial i per a la convalidació d'estudis estrangers d'educació superior, i el procediment per a determinar la correspondència als nivells del marc espanyol de qualificacions per a l'educació superior dels títols oficials d'arquitecte, enginyer, llicenciat, arquitecte tècnic, enginyer tècnic i diplomat; de conformitat amb el que estableix el Reial decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, que estableix el sistema comunitari de reconeixement de qualificacions professionals.  
  
d) Acreditar el coneixement dels dos idiomes oficials de la Comunitat Valenciana de la manera que indica la base 7 d'aquesta convocatòria.  
  
e) Posseir la capacitat funcional per a l'exercici de les tasques habituals del cos i no patir malaltia ni limitació física o psíquica incompatible amb l'exercici de les funcions corresponents a l'especialitat a què s'opta.  
f) No haver sigut separat o separada mitjançant un expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per una resolució judicial, per a l'accés al cos o escala del funcionariat, o per a exercir funcions semblants a les que exercia en el cas del personal laboral, del que haguera sigut separat o per al qual haguera sigut inhabilitat. En el cas de ser nacional d'un altre estat, no estar en situació d'inhabilitació o equivalent ni haver patit una sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
g) No ser funcionari o funcionària de carrera, en pràctiques o estar pendent del corresponent nomenament, del mateix cos de mestres, llevat que es concórrega al procediment per a l'adquisició de noves especialitats regulat en aquesta convocatòria.  
h) No haver sigut condemnat o condemnada per una sentència ferma per algun delicte contra la llibertat i la indemnitat sexuals, d'acord amb el que s'ha exigit en l'article 13.5 de la Llei orgànica 1/1996, de 15 de gener, de protecció jurídica del menor, de modificació del Codi Civil i de la Llei d'enjudiciament civil.  
2.1.2. Coneixement del castellà per les persones aspirants que no posseïsquen la nacionalitat espanyola  
Les persones que no posseïsquen la nacionalitat espanyola, i el coneixement del castellà de les quals no es deduïsca del seu origen, hauran d'acreditar un coneixement adequat d'aquesta llengua, de manera que si no poden acreditar alguna de les titulacions enumerades en la base 7.1.1 hauran de realitzar la prova descrita en aquesta.  
2.1.3. Requisits específics per a participar-hi per la reserva de places per a persones amb diversitat funcional  
Podran participar-hi per aquesta reserva les persones que, a més de reunir els requisits generals, tinguen reconeguda pels òrgans competents de la Generalitat, de l'Estat o de la resta de les comunitats autònomes, una diversitat funcional amb un grau igual o superior al 33 %, sempre que això no siga incompatible amb l'exercici de la docència en l'especialitat a què s'opta.  
L'opció per aquesta reserva haurà de formular-se en la sol·licitud de participació mitjançant una declaració expressa de reunir la condició exigida sobre aquest tema, que s'acreditarà, si obté plaça, mitjançant un certificat dels òrgans competents.  
No obstant això, si en la realització de les proves se susciten dubtes en el tribunal respecte de la capacitat de la persona aspirant per a l'exercici de les activitats habitualment exercides per funcionaris o funcionàries del cos de mestres, aquest podrà demanar el corresponent dictamen dels òrgans competents d'acord amb el que es preveu en la base 10.1.c. En aquest cas, i fins que s'emeta el dictamen, la persona aspirant podrà continuar participant condicionalment en el procés selectiu, i quedarà en suspens la resolució definitiva sobre l'admissió o l'exclusió en el procés fins a la recepció del dictamen.  
El procés selectiu es realitzarà en condicions d'igualtat amb les persones aspirants d'ingrés lliure, sense perjudici de les adaptacions previstes en la base 5.12 d'aquesta convocatòria.  
Les persones que hi participen per la reserva de diversitat, siga intel·lectual o d'un altre tipus, no podran concórrer a la mateixa especialitat pel torn d'accés lliure o per l'altre tipus de diversitat.  
2.2. Termini de compliment dels requisits  
Tots els requisits enumerats anteriorment hauran d'estar en poder de la persona aspirant el dia de finalització del termini de presentació de sol·licituds, i caldrà mantindre'ls fins al moment de la presa de possessió com a funcionari o funcionària de carrera.  
  
3. Sol·licituds  
3.1. Forma  
3.1.1 Aspirants que disposen de DNI o NIE  
Qui desitge participar en aquest procés selectiu haurà d'emplenar el model oficial de sol·licitud que estarà disponible en la seu electrònica de la Generalitat Valenciana, https://www.sede.gva.es, i en el següent enllaç: http://www.ceice.gva.es/ca/web/rrhh-educacion/oposiciones.  
Les sol·licituds s'hauran d'emplenar seguint les instruccions indicades, i serà necessari identificar-se per qualsevol dels sistemes d'identificació o de signatura electrònica admesos en la seu electrònica.  
  
La presentació per aquesta via permetrà:  
- La inscripció en línia del model oficial.  
- Annexar documents a la sol·licitud, quan siga necessari.  
- El pagament electrònic de les taxes.  
- El registre electrònic de la sol·licitud.  
La sol·licitud es considerarà presentada i registrada davant de l'administració en el moment que siga completat tot el procés telemàtic, i les persones aspirants hauran d'imprimir el justificant generat de registre i pagament, si escau, com a confirmació de la presentació telemàtica.  
  
No podrà presentar-se més d'una sol·licitud, llevat que s'opte a més d'una especialitat. En aquest cas, s'hauran de presentar tantes sol·licituds com nombre d'especialitats a les quals s'opta. No obstant això, l'opció a més d'una especialitat no implica que es puga assistir a les proves de tots els tribunals on ha sigut assignat.  
En el cas que es presente més d'una sol·licitud per especialitat, serà vàlida l'última.  
La sol·licitud s'emplenarà d'acord amb les instruccions que figuren en la plataforma electrònica i en les bases d'aquesta ordre.  
3.1.2. Aspirants estrangers que no disposen de NIE  
Les persones estrangeres que complisquen els requisits de l'article 2, no disposen de NIE i desitgen participar en aquest procés selectiu, hauran d'emplenar el model oficial de sol·licitud que estarà disponible en la seu electrònica de la Generalitat Valenciana, https://www.sede.gva.es, i en el següent enllaç: http://www.ceice.gva.es/ca/web/rrhh-educacion/oposiciones.  
Aquesta sol·licitud tindrà assignat un nombre de referència identificatiu. Cada participant haurà d'utilitzar necessàriament un joc de tres còpies impreses a través d'internet, de manera que no se'n podran fer fotocòpies, ja que cada sol·licitud ha de tindre un número de referència diferenciat.  
Una vegada emplenada la instància, s'imprimirà per triplicat.  
  
La sol·licitud impresa per triplicat s'haurà de presentar, si escau, en alguna de les entitats financeres col·laboradores, a efectes de l'abonament de la taxa corresponent.  
Així mateix, una vegada abonada la taxa en l'entitat col·laboradora, les persones aspirants presentaran la sol·licitud a través de les representacions diplomàtiques o de les oficines consulars espanyoles corresponents, les quals les remetran seguidament a l'organisme competent. S'adjuntarà a la sol·licitud un comprovant bancari d'haver satisfet el pagament dels drets d'examen.  
3.2. Termini de presentació  
El termini de presentació de sol·licituds serà del dia 20 d'abril al dia 4 de maig de 2018, tots dos inclusivament. La falta de presentació de la sol·licitud dins del termini i en la forma escaient suposarà l'exclusió de la persona aspirant del procediment.  
3.3. Pagament per drets d'examen  
L'ingrés de l'import es realitzarà mitjançant una targeta bancària o un càrrec en el compte dins del termini de presentació de sol·licituds.  
La falta del pagament o el pagament fora de termini determinarà l'exclusió de la persona aspirant del procediment.  
De conformitat amb el que es disposa en els articles 14.4.2, 14.4.5 i 14.4.6 de la Llei 20/2017, de 28 de desembre, de la Generalitat, de taxes, els drets d'examen són els següents:  
  
Personal d'ingrés al cos de mestres 20,00 -  
Famílies nombroses i monoparentals de caràcter general 9,00 -  
Famílies nombroses i monoparentals de caràcter especial exempt/a  
Persones amb grau de diversitat funcional igual o superior al 33 % 3,40 -  
Persones víctimes d'actes de violència sobre la dona 3,40 -  
  
  
Les persones aspirants que estiguen exemptes del pagament de la taxa o que tinguen dret a la reducció d'aquesta, hauran d'acompanyar a la sol·licitud la documentació acreditativa del dret a l'exempció o a la reducció.  
Aquesta acreditació es realitzarà adjuntant a la sol·licitud la següent documentació:  
a) Els documents que acrediten la condició de membre de família nombrosa o de família monoparental de categoria general o especial, en el cas d'haver-ho al·legat.  
b) El certificat expedit per l'òrgan competent que acredite la condició d'aspirant amb diversitat funcional igual o superior al 33 %.  
  
c) En el cas d'haver-se al·legat ser víctima d'actes de violència sobre la dona, haurà d'acreditar-se aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de desembre, de la Generalitat, integral contra la violència sobre la dona en l'àmbit de la Comunitat Valenciana.  
En els casos a i b, no farà falta presentar els documents acreditatius quan hagen sigut elaborats per l'Administració de la Generalitat Valenciana si donen l'autorització perquè siguen consultades o demanades les dades corresponents.  
3.4. Devolució dels drets d'examen  
De conformitat amb el que estableix l'article 1.2.6 de la Llei 20/2017, de 28 de desembre, de la Generalitat, de taxes, no correspondrà la devolució de les taxes per drets d'examen en els supòsits d'exclusió de les persones aspirants dels procediments selectius per causes imputables exclusivament a elles.  
3.5. Instruccions per a emplenar la sol·licitud telemàtica  
En el moment d'emplenament de la sol·licitud es tindran en compte, a més de les instruccions que s'indiquen en el tràmit corresponent en la seu electrònica, les següents:  
a) Es farà constar el cos, el codi, el nom de l'especialitat i el torn pel qual s'hi participa. Així mateix, s'indicarà la província en què preferentment es vulguen realitzar les proves.  
b) Les persones aspirants que, per reunir les condicions establides, desitgen acollir-se a la reserva de diversitat funcional física o intel·lectual, hauran d'indicar-ho en la sol·licitud, i adjuntaran a la instància el certificat corresponent. No farà falta presentar aquest document si ha sigut elaborat per l'Administració de la Generalitat Valenciana i si donen l'autorització perquè siguen consultades o demanades les dades corresponents.  
c) Amb independència del torn pel qual hi accedisquen, les persones amb diversitat funcional que necessiten adaptacions de temps i mitjans per a la realització dels exercicis hauran d'indicar-ho en la sol·licitud, i adjuntaran a la sol·licitud un certificat de les adaptacions requerides expedit pels òrgans competents en matèria de diversitat funcional de la Generalitat Valenciana, de l'Estat o d'altres comunitats autònomes.  
  
d) Les persones aspirants estrangeres hauran de consignar en la instància la titulació al·legada, si escau, per a l'exempció de la prova prèvia prevista en la base 7.1.1, i adjuntaran a la instància la justificació corresponent.  
Així mateix, les persones aspirants no nacionals d'algun estat de la Unió Europea hauran d'adjuntar la documentació que justifique que reuneixen el requisit per a poder participar-hi d'acord amb les previsions de la base 2.1.1.a.  
e) Totes les persones aspirants hauran d'indicar la titulació al·legada per al compliment del requisit de coneixement dels idiomes oficials de la Comunitat Valenciana, d'acord amb la base 7.1.2.  
f) Les persones aspirants declararan, si escau, i d'acord amb la base 14 d'aquesta convocatòria, que no desitgen ser incloses en les llistes d'aspirants a ocupar llocs en règim d'interinitat.  
  
4. Admissió de persones aspirants  
4.1. Llistes provisionals de persones admeses i excloses  
Una vegada finalitzat el termini de presentació d'instàncies, la Direcció General de Centres i Personal Docent dictarà una resolució, que haurà de publicar-se en el Diari Oficial de la Generalitat Valenciana, que declararà aprovada la llista provisional de persones admeses i excloses. Els llistats s'exposaran en els taulers d'anuncis de les direccions territorials d'Educació, Investigació, Cultura i Esport, així com en la pàgina web de la Conselleria d'Educació, Investigació, Cultura i Esport, https://www.ceice.gva.es. En la llista hauran de constar els cognoms, el nom, els quatre últims dígits del DNI o, si escau, d'un document acreditatiu de la identitat de les persones estrangeres residents en territori espanyol, el torn i l'especialitat pels quals hi participa, la província preferent d'examen, així com, si escau, la causa d'exclusió.  
  
4.2. Reclamacions a les llistes provisionals  
Les persones aspirants excloses disposaran d'un termini de 10 dies hàbils, comptats a partir del següent al de la publicació de la resolució, per a poder esmenar el defecte que haja motivat la seua exclusió.  
  
Tots els errors corregibles comesos a l'emplenar les dades de la sol·licitud hauran de corregir-se en el mateix termini, excepte el de canvi de província d'examen.  
Les reclamacions i les correccions d'errors es presentaran per via telemàtica en la seu electrònica de la Generalitat Valenciana, https://www.sede.gva.es, i en el següent enllaç: http://www.ceice.gva.es/ca/web/rrhh-educacion/oposiciones.  
4.3. Llistes definitives de persones admeses i excloses  
Les reclamacions presentades seran acceptades o denegades per mitjà d'una resolució expressa del director general de Centres i Personal Docent per la qual es declararà aprovada la llista definitiva de persones admeses i excloses, que serà publicada en el Diari Oficial de la Generalitat Valenciana. Els llistats s'exposaran als taulers d'anuncis de les direccions territorials d'Educació, Investigació, Cultura i Esport, així com en la pàgina web de la Conselleria d'Educació, Investigació, Cultura i Esport, https://www.ciece.gva.es.  
4.4. Recursos a les llistes definitives  
Contra aquesta resolució, que posa fi a la via administrativa, podrà interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptat a partir de l'endemà de ser publicada, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, a través de la seu electrònica de la Generalitat Valenciana, https://www.sede.gva.es, i en l'enllaç http://www.ceice.gva.es/ca/web/rrhh-educacion/oposiciones, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de ser publicada, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
4.5. Requisits i llista de persones admeses  
El fet de figurar en la relació de persones admeses no pressuposa que es reconega la possessió dels requisits exigits en el procediment selectiu que es convoca mitjançant aquesta ordre. Quan de l'examen de la documentació que, d'acord amb la base deu d'aquesta convocatòria han de presentar les persones seleccionades, es desprenga que no posseeixen algun dels requisits, decauran en tots els drets que puguen derivar-se de la seua participació en aquest procediment, sense perjudici de la responsabilitat en què hagen incorregut per falsedat en la sol·licitud.  
  
  
5. Òrgans de selecció  
5.1. Nomenament dels òrgans de selecció  
La selecció de participants serà realitzada per les comissions de selecció i pels tribunals que seran nomenats a aquest efecte per la Direcció General de Centres i Personal Docent. El nomenament es publicarà en el Diari Oficial de la Generalitat Valenciana.  
5.2. Tribunals  
5.2.1. Composició dels tribunals i forma d'elecció  
D'acord amb l'article 7 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, els tribunals estaran formats per funcionaris de carrera en actiu dels cossos docents o del cos d'inspectors al servei de l'Administració educativa en nombre imparell, no inferior a cinc. Per a aquest procediment selectiu es fixa la composició dels tribunals en cinc membres.  
  
De conformitat amb el reglament esmentat, en la designació dels tribunals que hagen de jutjar cadascuna de les especialitats convocades es vetlarà pel compliment del principi d'especialitat, d'acord amb el qual la majoria dels seus membres haurà de ser titular de l'especialitat objecte del procés selectiu. Així mateix, d'acord amb el que estableix el reglament esmentat, es tendirà a la paritat entre homes i dones, llevat que raons fundades i objectives ho impedisquen.  
Els tribunals estaran integrats per:  
- Un president o una presidenta, que es designarà directament per la Direcció General de Centres i Personal Docent.  
- Quatre vocals, la designació dels quals es realitzarà mitjançant sorteig públic entre funcionaris de carrera en actiu del cos de mestres, habilitats en l'especialitat assignada al tribunal i que estiguen prestant serveis en l'especialitat corresponent i durant els dos últims cursos com a mínim. Així mateix el sorteig es durà a terme, preferentment, entre el personal que estiga adscrit en l'àmbit de la direcció territorial d'Educació, Investigació, Cultura i Esport on actue el tribunal. En cas que això no siga possible, aquest sorteig es realitzarà entre el personal que, reunint les condicions enumerades, tinga la destinació en l'àmbit territorial de la Comunitat Valenciana. Excepcionalment, quan no hi haja un nombre suficient de funcionaris en servei actiu, el director general de Centres i Personal Docent podrà fer la designació directament, de conformitat amb el que estableix aquesta base.  
  
Actuarà en les funcions de secretaria la persona de menor antiguitat en el cos, llevat que el tribunal acorde determinar-ho d'una altra manera.  
  
5.2.2. Nombre de tribunals  
Podran nomenar-se tants tribunals com es consideren necessaris per a cada especialitat i per a cada província. Es designarà, pel mateix procediment, un tribunal suplent, excepte en aquells casos en què no siga possible comptar amb vocals suficients que reunisquen els requisits exigits en aquesta base.  
5.2.3. Funcions dels tribunals  
Correspon als tribunals l'exercici de les següents funcions:  
- La qualificació de les diferents proves de la fase d'oposició.  
- La valoració dels mèrits de la fase de concurs.  
- El desenvolupament del concurs oposició, d'acord amb el que es disposa en aquesta convocatòria.  
- L'agregació de les puntuacions corresponents de la fase de concurs a les adjudicades en la fase d'oposició, l'ordenació de les persones aspirants, l'elaboració de les llistes resultants i de la llista de les persones aspirants seleccionades en cada tribunal, així com l'elevació d'aquestes a la comissió de selecció.  
- La custòdia dels exàmens i de les programacions, d'acord amb les instruccions de l'òrgan que els nomene.  
5.3. Comissions de selecció   
5.3.1. Composició  
Quan, en funció del nombre d'aspirants i de places convocades, siga necessari nomenar més d'un tribunal per a alguna de les especialitats, es constituirà una comissió de selecció per cadascuna d'aquestes especialitats, que assumirà les funcions establides en la base 5.3.2 d'aquesta convocatòria.  
Aquestes comissions estaran formades per un nombre imparell de membres no inferior a cinc, que hauran de reunir els requisits enumerats en l'apartat 5.2.1 per als qui integren els tribunals. Les persones que formen part de les comissions seran designades per la Direcció General de Centres i Personal Docent, i podran formar part d'aquestes els presidents i presidentes dels tribunals. En aquelles especialitats en què es nomene un tribunal únic, aquest actuarà, a més, com a comissió de selecció, sense que per això canvien de funcions els seus membres.  
Per al nomenament de la persona que exercisca les funcions de secretaria de la comissió de selecció, caldrà ajustar-se al que disposa l'últim paràgraf de la base 5.2.1.  
5.3.2 Funcions  
Correspon a les comissions de selecció l'exercici de les següents funcions:  
- La determinació dels criteris d'actuació dels tribunals i l'homogeneïtzació d'aquests.  
- L'elaboració dels criteris d'avaluació de les diferents parts de la prova de la fase d'oposició.  
- La coordinació dels tribunals i l'elaboració de la prova pràctica.  
  
- La determinació dels criteris de baremació de mèrits de la fase de concurs.  
- L'elaboració del llistat únic de persones que hagen superat el procés selectiu respecte de cada especialitat.  
- L'elevació de les llistes de persones aspirants seleccionades en cada especialitat a l'òrgan convocant, perquè les publique.  
5.4. Obligatorietat de la participació  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, la participació en els òrgans de selecció té caràcter obligatori. Només seran admissibles com a causes de dispensa, a més de les situacions d'abstenció i de recusació que s'especifiquen en els següents apartats, les següents:  
  
a) La situació de permís per maternitat o paternitat biològica, adopció o acolliment, o acumulació de lactància.  
b) Les situacions d'incapacitat temporal i de risc durant l'embaràs, degudament acreditades.  
c) Els permisos de reducció de jornada de treball concedits fins al 31 de juliol d'aquest curs, a l'empara dels articles 48.h, 48.i, 49.i i 49.f del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i de l'article 24.1 del Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la Conselleria d'Educació.  
d) El personal que ocupa els càrrecs de direcció, direcció d'estudis o secretaria, sempre que el president o la presidenta del tribunal puga substituir-lo pel personal suplent.  
5.5. Abstenció  
Les persones que integren els òrgans de selecció per a cada especialitat hauran d'abstindre's d'intervindre-hi quan concórrega en elles alguna de les circumstàncies previstes en l'article 23 de la Llei 40/2015, d'1 d'octubre, de règim jurídic del sector públic, o si han realitzat tasques de preparació d'aspirants a proves selectives d'accés per al mateix cos de mestres i la mateixa especialitat en els cinc anys anteriors a la publicació d'aquesta convocatòria.  
El president o la presidenta sol·licitarà a qui integre els òrgans de selecció una declaració expressa de no trobar-se en les circumstàncies previstes en el paràgraf anterior, i notificarà a la Direcció General de Centres i Personal Docent les abstencions que hi haja entre els seus membres.  
5.6. Termini per a manifestar l'abstenció  
El termini per a manifestar l'abstenció serà de cinc dies hàbils comptats a partir de l'endemà de la publicació en el Diari Oficial de la Generalitat Valenciana del nomenament dels òrgans de selecció.  
  
5.7. Recusació  
Així mateix, les persones que participen en el procés podran recusar les persones que integren els òrgans de selecció quan concórrega en elles alguna de les circumstàncies a què es refereix l'apartat 5.5 d'aquesta mateixa base.  
5.8. Constitució dels òrgans de selecció  
Després de la convocatòria del president o la presidenta, que es farà arribar al centre de destinació de les persones que ocupen les vocalies, i en la qual assenyalarà el lloc, dia i hora de la reunió, tindrà lloc la sessió constitutiva dels tribunals i de les comissions de selecció, a la qual hauran d'assistir tots els seus components, tant titulars com suplents. Els òrgans de selecció es constituiran amb l'assistència de les persones titulars de la presidència i la secretaria o, si escau, de les que els substituïsquen, i la de la meitat, almenys, dels seus membres.  
En aquesta sessió, l'òrgan de selecció, a més de constituir-se com a tal, acordarà totes les decisions que li corresponguen de cara al correcte desenvolupament del concurs oposició.  
La suplència del president o la presidenta de l'òrgan de selecció serà autoritzada per la Direcció General de Centres i Personal Docent, i la dels vocals, en la mateixa sessió constitutiva, pel president o la presidenta que hi haja d'actuar. L'ordre d'actuació del personal suplent serà aquell en el qual figuren disposats en la resolució de nomenament. Una vegada constituït l'òrgan de selecció per a la seua actuació vàlida, es requerirà la presència de les persones titulars de la presidència i de la secretaria o, si escau, de les que els substituïsquen, i la de la meitat, almenys, dels seus membres.  
La inassistència injustificada de les persones que integren l'òrgan de selecció a les diferents sessions i actes del procediment, incloent-hi la de constitució, donarà lloc a l'exigència de la responsabilitat que corresponga.  
No obstant això, si en el moment del començament de les proves algun òrgan selectiu no ha pogut constituir-se, malgrat haver-se realitzat el procediment previst, la Direcció General de Centres i Personal Docent adoptarà les mesures procedents per a garantir el dret de les persones aspirants a la participació en el procediment selectiu.  
5.9. Nomenament de nous membres dels òrgans de selecció  
  
La Direcció General de Centres i Personal Docent dictarà una resolució, que es publicarà en el Diari Oficial de la Generalitat Valenciana, per la qual es farà públic el nom dels nous membres dels òrgans de selecció que hagen de substituir als qui hagen perdut la seua condició per alguna de les causes previstes en els apartats 5.4, 5.5 i 5.7 d'aquesta base.  
5.10. Personal assessor especialista i ajudant tècnic  
Els tribunals, com a mesura de caràcter excepcional, podran proposar a la Direcció General de Centres i Personal Docent la incorporació als seus treballs de personal assessor especialista i ajudant tècnic. Seran funcions dels primers l'assessorament a l'òrgan de selecció en l'avaluació dels coneixements i mèrits objecte de la seua especialitat. Els segons col·laboraran amb aquests òrgans mitjançant la realització de les tasques tècniques de suport que aquests els assignen. En la seua activitat, els uns i els altres es limitaran a l'exercici de les seues competències respectives. La designació d'aquests correspon a la Direcció General de Centres i Personal Docent.  
5.11. Procediment d'actuació dels òrgans de selecció  
El procediment d'actuació dels òrgans de selecció s'ajustarà en tot moment al que es disposa en la Llei 39/2015, d'1 d'octubre, del procediment administratiu comú de les administracions públiques, i en la Llei 40/2015, d'1 d'octubre, de règim jurídic del sector públic.  
5.12. Adaptacions per a les persones aspirants amb diversitat funcional  
Els òrgans de selecció adoptaran les mesures necessàries, en aquells casos que siga necessari, de manera que les persones amb diversitat funcional gaudisquen de semblants oportunitats per a la realització dels exercicis que la resta de participants. En aquest sentit, s'establiran, per a les persones amb diversitat funcional que ho sol·liciten en la forma prevista en la base 3.5 d'aquesta convocatòria, les adaptacions possibles en temps i mitjans per a realitzar els exercicis, d'acord amb el certificat expedit pels òrgans competents en matèria de diversitat funcional de la Generalitat Valenciana, de l'Estat o d'altres comunitats autònomes.  
  
5.13. Nombre de persones aspirants seleccionades  
En cap cas les comissions de selecció i els tribunals podran declarar que ha superat el concurs oposició un nombre superior d'aspirants al de places assignades. Qualsevol proposta que contravinga el que s'ha establit anteriorment serà nul·la de ple dret.  
5.14. Indemnitzacions i dietes  
Els òrgans de selecció que actuen en aquestes proves selectives tindran dret a la indemnització per raó de servei prevista en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 64/2011, de 27 de maig, i pel Decret 95/2014, de 13 de juny.  
  
El personal docent el lloc de treball del qual estiga situat fora del terme municipal del lloc o seu d'actuació del tribunal, quedarà acollit a l'excepció prevista en l'article 4.4 dels decrets esmentats abans.  
  
  
6. Començament i desenvolupament del procediment selectiu  
6.1. Començament  
La realització de la primera prova de la fase d'oposició per a les persones aspirants en els procediments d'ingrés lliure i de reserva de persones amb diversitat funcional tindrà lloc a partir del dia 25 de juny de 2018. L'hora i el lloc on es realitzarà la primera part de la prova, així com la distribució d'aspirants per tribunal, es determinaran en la resolució per la qual es declare aprovada la llista definitiva de persones admeses i excloses.  
Les persones aspirants hauran d'anar proveïdes del document nacional d'identitat, o d'un document equivalent del país d'origen, passaport o permís de conducció, en què aparega la seua fotografia, acompanyat, si escau, del document acreditatiu de la identitat de les persones estrangeres residents en territori espanyol, expedit per les autoritats espanyoles.  
Les persones aspirants seran convocades per a les seues actuacions davant dels tribunals en una única crida. A aquests efectes, en la convocatòria a una crida col·lectiva única hauran de presentar-se davant del tribunal en l'hora i data fixades en les crides, i seran excloses del procediment selectiu les que no hi compareguen. En el cas d'actuacions individuals, les persones aspirants convocades per a cada dia hauran d'estar presents a l'hora fixada pel tribunal com a hora d'inici de les actuacions, que es realitzaran en dues crides diàries, si escau (matí i vesprada), i en seran excloses les que no hi compareguen, excepte en els casos de força major degudament justificats i considerats així pel tribunal.  
Una vegada començades les actuacions davant el tribunal, les successives crides s'hauran de fer públiques pels tribunals als locals on s'estiguen celebrant les proves amb catorze hores, almenys, d'antelació respecte del començament d'aquestes.  
6.2. Desenvolupament  
L'ordre d'actuació de les persones aspirants s'iniciarà alfabèticament per la primera el primer cognom de la qual comence per la lletra que dispose la resolució de la conselleria competent en matèria de funció pública, que determine la lletra per a fixar l'ordre d'actuació de les persones aspirants a totes les proves selectives que se celebren durant l'any 2018. En el cas que arribe l'inici de les proves i no s'haja publicat aquesta resolució, començaran per la lletra «B», segons estableix la Resolució de 10 d'abril de 2017, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció de les persones aspirants a totes les proves selectives que se celebren durant l'any 2017, del conjunt de les administracions públiques valencianes (DOGV 8034, 08.05.2017).  
Els tribunals que no disposen de persones aspirants el primer cognom de les quals comence per aquesta lletra iniciaran l'ordre d'actuació per la lletra o lletres següents per ordre alfabètic.  
En qualsevol moment, els tribunals podran requerir a les persones aspirants que acrediten la seua identitat mitjançant la presentació del document identificatiu que corresponga.  
Així mateix, si els tribunals tenen coneixement que alguna de les persones aspirants no posseeix la totalitat dels requisits exigits per aquesta convocatòria, prèvia audiència, hauran de proposar al director general de Centres i Personal Docent que siga exclosa, i comunicar-li les inexactituds o falsedats formulades en la sol·licitud d'admissió al procediment selectiu, als efectes procedents.  
Contra la resolució d'exclusió de la persona aspirant, que posa fi a la via administrativa, podrà interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptat des de l'endemà de notificar-se, o bé, interposar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de notificar-se, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
6.3. Publicitat dels criteris d'avaluació  
Les comissions de selecció faran públics els criteris d'avaluació de les diferents parts de la prova de la fase d'oposició als taulers d'anuncis on se celebre el procés selectiu, així com en el web de la Conselleria d'Educació, Investigació, Cultura i Esport, http://www.ceice.gva.es, abans de l'inici de les proves.  
En aquests criteris d'avaluació s'especificaran el desglossament de les pautes i els criteris i les orientacions amb què els tribunals avaluaran cadascuna de les parts de les proves. Els esmentats criteris d'avaluació tindran com a objectiu comprovar de manera diferenciada dues dimensions:  
a) Els coneixements suficients sobre l'especialitat docent, tant tècnics com metodològics, com són, entre d'altres, els que permeten valorar aspectes d'organització de l'aprenentatge dels alumnes, els aspectes psicopedagògics de l'aprenentatge i el domini de tècniques de treball necessàries per a impartir les àrees i matèries pròpies de l'especialitat a què s'opta.  
b) Les habilitats i competències necessàries per a aplicar aquests coneixements en el context on haja de desenvolupar-se la seua funció docent, com són, entre d'altres, la capacitat de comunicació, les habilitats per a la resolució de conflictes, la capacitat d'anàlisi i crítica, la creativitat i la iniciativa, la presa de decisions, la planificació i l'organització, el treball en equip, la disposició a la innovació, la sensibilitat per la diversitat de l'alumnat i la transversalitat dels aprenentatges.   
6.4. Embaràs i part  
Si alguna de les aspirants no pot completar el procés selectiu a causa d'un part, la seua situació, degudament acreditada, quedarà condicionada a la finalització del part i a la superació de les fases que hagen quedat ajornades, però aquestes no podran demorar-se de manera que es menyscabe el dret de la resta dels aspirants a una resolució del procés ajustada als temps previstos en el procés selectiu, la qual cosa haurà de ser valorada pel tribunal en primera instància o, si escau, per la comissió. En tot cas, la realització de les proves tindrà lloc abans de la publicació de la llista d'aspirants que han superat el procés selectiu.  
  
  
7. Sistema de selecció  
De conformitat amb el que preveu l'article 17 del Reglament d'ingrés, accessos i adquisició de noves especialitats, aprovat pel Reial decret 276/2007, de 23 de febrer, el sistema de selecció ha de permetre avaluar la idoneïtat de les persones aspirants per a l'exercici de la docència. Per a això, els procediments de selecció han de comprovar no solament els coneixements específics, científics i tècnics de l'especialitat docent a què s'opta, sinó també l'aptitud pedagògica i el domini de les tècniques necessàries per a l'exercici docent. Així, de conformitat amb el que estableix la disposició addicional dotze de la Llei orgànica 2/2006, de 3 de maig, d'Educació, el sistema d'ingrés en la funció pública docent serà el de concurs oposició convocat per les respectives administracions educatives, i, a més, hi haurà una fase de pràctiques que constituirà part del procés selectiu.  
7.1. Acreditació d'idiomes oficials  
7.1.1. Aspirants que no tenen la nacionalitat espanyola  
Les persones qui no tenen la nacionalitat espanyola i el coneixement d'aquesta llengua no es dedueix del seu origen, amb caràcter previ a la realització de la fase d'oposició, hauran d'acreditar el coneixement del castellà mitjançant la realització d'una prova en la qual es comprovarà que posseeixen un nivell adequat de comprensió i expressió orals i escrites en aquesta llengua.  
Una vegada finalitzat el termini de presentació d'instàncies, la Direcció General de Centres i Personal Docent dictarà una resolució en la qual es regularà aquesta prova i s'anunciarà el lloc, la data i l'hora de celebració, que es publicarà en el Diari Oficial de la Generalitat Valenciana.  
El tribunal per a la realització d'aquesta prova estarà constituït preferentment per catedràtics o catedràtiques o professors i professores d'Espanyol d'escoles oficials d'idiomes.  
La prova es qualificarà com a apte o no apte, i caldrà obtindre la valoració d'apte per a passar a realitzar la fase d'oposició.  
Estan exemptes d'aquesta prova de coneixement del castellà:  
- Les persones que estiguen en possessió del diploma d'espanyol com a llengua estrangera (nivell B2, C1 o C2), establit pel Reial decret 1137/2002, de 31 d'octubre, modificat pel Reial decret 264/2008, o del certificat d'espanyol per a estrangers de nivell intermedi (B2) o avançat (C1/C2), expedit per les escoles oficials d'idiomes.  
- Les persones que tinguen el títol de llicenciat o grau corresponent en Filologia Hispànica o Romànica.  
- Les persones que hagen realitzat en l'Estat espanyol tots els estudis conduents a la titulació al·legada per a l'ingrés en el cos a què s'opta.  
- Les persones que van participar en els procediments selectius convocats a partir de la convocatòria de l'any 2002 i obtingueren la qualificació d'apte en la prova de coneixement del castellà.  
En tots els casos caldrà consignar-ho en l'apartat corresponent de la instància de participació, tal com exigeix la base 3.1.3.c.  
Les persones que no acrediten aquest requisit en la data de finalització del termini de presentació de sol·licituds o no superen la prova prevista en aquesta base, no seran admeses per a participar en cap de les proves que constitueixen la fase d'oposició.  
7.1.2. Acreditació del coneixement dels idiomes oficials de la Comunitat Valenciana  
De conformitat amb el que estableix el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de places en la funció pública docent no universitària a la Comunitat Valenciana, les persones que participen en els procediments d'ingrés i accessos hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana.  
8.0.8.6. Castellà  
Acrediten el coneixement d'aquesta llengua les persones que estiguen en possessió d'alguna de les següents titulacions:  
- Titulació universitària expedida per una universitat espanyola.  
- Títol de Batxillerat expedit per l'Estat espanyol.  
- Títol de tècnic superior o tècnic especialista (FP2) expedit per l'Estat espanyol.  
- Diploma d'espanyol com a llengua estrangera (DELE nivell B2, C1 o C2) expedit per l'Institut Cervantes o Certificat d'Aptitud d'Espanyol per a estrangers (B2, C1 o C2) expedit per les escoles oficials d'idiomes.  
- Haver obtingut la qualificació d'apte en la prova corresponent en les oposicions convocades a partir de l'any 2002.  
0.6.9.0. Valencià  
Acrediten el coneixement del valencià les persones que estiguen en possessió del Certificat de Capacitació per a l'Ensenyament en Valencià, que, d'acord amb el que es preveu en l'article 3 de l'Ordre 17/2013, de 15 d'abril, de la Conselleria d'Educació, Cultura i Esport, facultarà el professorat que l'obtinga, i alhora serà el requisit mínim, per a l'ensenyament en valencià, com a llengua vehicular, en tots els ensenyaments no universitaris regulats en la Llei orgànica 2/2006, de 3 de maig, d'educació.  
Així mateix, també l'acrediten les persones que estiguen en possessió del Diploma de Mestre de Valencià, el qual faculta el professorat que l'obtinga per a impartir l'ensenyament en valencià, com a llengua vehicular, en la totalitat dels ensenyaments no universitaris regulats en la Llei orgànica 2/2006, de 3 de maig, d'educació, d'acord amb el que es preveu en l'article 5 de l'Ordre 17/2013, de 15 d'abril, de la Conselleria d'Educació, Cultura i Esport. En aquest cas, les persones que al·leguen el Diploma de Mestre en Valencià per a acreditar el coneixement de la llengua no podran presentar el mateix títol com a mèrit en la fase de concurs.  
No obstant això, els qui en la data de finalització del termini de presentació de sol·licituds no estiguen en possessió del Certificat de Capacitació per a l'Ensenyament en Valencià o del Diploma de Mestre de Valencià es podran presentar al procediment selectiu en les condicions següents:  
a) Les persones que no puguen acreditar la competència lingüística mínima d'un nivell C1 en valencià en la data de finalització del termini de presentació de sol·licituds hauran de participar, presentant justificant del pagament de les taxes per a la participació en les proves selectives, el dia 19 de maig de 2018, en única convocatòria, en una prova de coneixements de valencià nivell C1. La Direcció General de Centres i Personal Docent dictarà resolució on anunciarà el lloc i l'hora de celebració de la prova i la composició del tribunal examinador, que es publicarà en el Diari Oficial de la Generalitat Valenciana. Solament a les persones que superen aquesta prova se'ls expedirà el certificat administratiu corresponent de la Junta Qualificadora de Coneixements de Valencià (JQCV).  
b) Els qui acrediten la competència lingüística mínima en valencià d'un nivell C1 o hagen superat la prova de nivell C1 prevista en l'apartat a hauran de participar en la prova que convoque el Servei de Formació del Professorat per a l'obtenció del Certificat de Capacitació per a l'Ensenyament en Valencià, que es realitzarà el dia 5 de juny de 2018. La Direcció General de Centres i Personal Docent dictarà una resolució on anunciarà el lloc i l'hora de celebració de la prova i la composició del tribunal examinador, que es publicarà en el Diari Oficial de la Generalitat Valenciana.  
A aquest efecte, acrediten el nivell C1 de coneixements de valencià els qui estiguen en possessió d'algun dels certificats previstos en l'article 7.3 de l'esmentada Ordre 17/2013, de 15 d'abril (certificat oficial expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir aquests ensenyaments o per les universitats de la Comunitat Valenciana), o dels certificats equivalents al dit nivell recollits en l'annex II de l'Ordre 7/2017, de 2 de març, de la Conselleria d'Educació, Investigació, Cultura i Esport.  
  
En cas que les persones aspirants acrediten el coneixement del valencià amb el certificat del nivell C2, no podran al·legar aquest certificat com a mèrit en la fase de concurs de mèrits.  
En tot cas, abans de l'inici de les proves de la fase d'oposició, els tribunals disposaran de la relació d'aspirants que reuneixen el requisit de la base 2.1.1.d. Les persones que no reunisquen aquest requisit en la data de finalització del termini de presentació de sol·licituds o no obtinguen el Certificat de Capacitació per a l'Ensenyament en Valencià en la prova prevista en el paràgraf anterior no seran admeses a participar en cap de les proves que constitueixen la fase d'oposició.  
7.2. Prova prèvia de castellà per a aspirants que no posseïsquen la nacionalitat espanyola  
Les persones que no posseïsquen la nacionalitat espanyola i el seu coneixement d'aquesta llengua no es deduïsca del seu origen, amb caràcter previ a la realització de les proves de la fase d'oposició hauran d'acreditar el coneixement de castellà mitjançant la realització d'una prova, en la qual es comprovarà que tenen un nivell adequat de comprensió i expressió oral i escrita en aquesta llengua.  
Finalitzat el termini de presentació d'instàncies, la Direcció General de Centres i Personal Docent dictarà una resolució en què es regularà aquesta prova i s'anunciarà el lloc, data i hora de celebració, que es publicarà en el Diari Oficial de la Generalitat Valenciana.  
La prova es qualificarà d'apte o no apte, i caldrà obtindre la valoració d??apte per a passar a realitzar les proves de la fase d'oposició.  
  
Gaudeixen d'exempció d'aquesta prova de coneixement del castellà:  
- Les persones que estiguen en possessió del diploma d'espanyol com a llengua estrangera (nivell B2, C1 o C2) establit pel Reial decret 1137/2002, de 31 d'octubre, modificat pel Reial decret 264/2008, o del certificat d'espanyol per a estrangers de nivell intermedi (B2) o de nivell avançat (C1/C2) expedit per les escoles oficials d'idiomes.  
  
- Les persones que posseïsquen el títol de llicenciat o grau corresponent en Filologia Hispànica o Romànica.  
- Les persones que hagen realitzat a l'Estat espanyol tots els estudis conduents a la titulació al·legada per a l'ingrés en el cos a què s'opta.  
  
- Les persones que participaren en els procediments selectius convocats a partir de la convocatòria de l'any 2002 i obtingueren la qualificació d'apte en la prova de coneixement del castellà.  
En tots els casos, haurà de consignar-se en l'apartat corresponent de la instància de participació, com s'exigeix en la base 3.1.3.c.  
7.3. Fase d'oposició  
7.3.1. Contingut de les proves i temaris  
En aquesta fase es valoraran els coneixements específics, científics i tècnics necessaris per a impartir la docència de l'especialitat docent a què s'opta, l'aptitud pedagògica i el domini de les tècniques necessàries per a l'exercici docent.  
De conformitat amb el que preveu l'Ordre ECD/191/2012, de 6 de febrer, per la qual es regulen els temaris que han de regir en els procediments d'ingrés, accessos i adquisició de noves especialitats als cossos docents establits en la Llei orgànica 2/2006, de 3 de maig, d'educació, seran aplicables per al present procediment selectiu els temaris vigents del cos de mestres en l'especialitat corresponent. D'aquesta manera, seran aplicables els temaris continguts en l'annex I de l'Ordre de 9 de setembre de 1993, del Ministeri d'Educació i Ciència (BOE 226, 21.09.1993), així com, per a l'especialitat de Primària, el contingut en l'Ordre de 12 de març de 2007, del Ministeri d'Educació i Ciència (BOE 64, 15 de març) i annex IV a la present ordre.  
  
La fase d'oposició constarà de dues proves, que tindran caràcter eliminatori i es desenvoluparan en l'ordre següent:  
7.0.0.8. Primera prova   
Tindrà com a objecte la demostració dels coneixements específics de l'especialitat a què s'opta i constarà de dues parts, que seran valorades conjuntament:  
Part A: consistirà en el desenvolupament, per escrit, d'un tema triat per la persona aspirant dels trets a l'atzar pel tribunal de manera proporcional al nombre de temes del temari de cada especialitat donats els següents criteris:  
a) En aquelles especialitats que en tinguen un nombre no superior a 25 temes, haurà de triar-se entre tres temes.  
b) En aquelles especialitats que tinguen un nombre superior a 25 temes i inferior a 51, haurà de triar-se entre quatre temes.  
c) En aquelles especialitats que tinguen un nombre superior a 50 temes, haurà de triar-se entre cinc temes.  
Per a la realització d'aquesta part A de la prova es disposarà de dues hores, i, una vegada finalitzat l'exercici, els tribunals iniciaran la lectura pública per les persones aspirants de l'exercici realitzat.  
Part B: consistirà en la realització d'una prova pràctica que permetrà comprovar que es posseeix una formació científica i un domini de les habilitats tècniques corresponents a l'especialitat a què s'opte.  
  
El temps de què es disposarà per a la realització serà el que determine la comissió de selecció, o, si escau, el tribunal, si aquest és únic, d'acord amb el que es disposa en l'annex III d'aquesta ordre, en el qual també s'estableixen les especificacions, pautes i criteris sobre els quals cal elaborar aquesta prova per a cada especialitat convocada.  
8.3.1.1. Segona prova  
Tindrà com a objecte la comprovació de l'aptitud pedagògica de la persona aspirant i el seu domini de les tècniques necessàries per a l'exercici docent, i consistirà en la presentació d'una programació didàctica i en l'elaboració i exposició oral d'una unitat didàctica.  
Es disposarà d'un màxim d'una hora per a la defensa oral de la programació i l'exposició de la unitat didàctica; l'exposició s'iniciarà amb la defensa de la programació didàctica presentada, que no podrà excedir trenta minuts, i a continuació es realitzarà l'exposició de la unitat didàctica. Una vegada finalitzat el desenvolupament de la defensa i l'exposició, el tribunal podrà plantejar a la persona aspirant les qüestions que estime oportunes en relació amb el contingut d'aquelles.  
  
A) Presentació i defensa d'una programació didàctica  
La programació didàctica farà referència al currículum vigent en el present curs escolar a la Comunitat Valenciana d'una àrea, matèria o assignatura relacionada amb l'especialitat per la qual es participa, i en la qual hauran d'especificar-se cadascun dels elements que s'indiquen en l'annex II d'aquesta convocatòria. Aquesta programació es correspondrà amb un curs escolar d'un dels nivells o etapes educatives en el qual el professorat d'aquesta especialitat tinga atribuïda la competència docent per a impartir-lo.  
Aquesta programació, que tindrà caràcter personal i haurà de ser elaborada de manera individual per cada aspirant, haurà de lliurar-se al tribunal en el moment de comparéixer a la crida per a la realització de la part B de la primera prova, i la seua elaboració s'ajustarà al que es disposa en l'annex II; es defensarà davant d'aquell conjuntament amb l'exposició de la unitat didàctica. L'acte de lliurament de la programació didàctica té caràcter personal, per la qual cosa no podran admetre's acreditacions ni poders de representació.  
  
Les persones que no presenten la programació didàctica es considerarà que renuncien a continuar el procés selectiu i perdran tots els drets derivats d'aquest.  
En el moment de la defensa, la persona aspirant podrà utilitzar un exemplar de la programació aportada per ella mateixa, que haurà de ser la mateixa que la lliurada en el moment de comparéixer a la crida per a la realització de la part B de la primera prova, podent utilitzar el material que considere oportú, així com un guió que no excedirà un foli i que lliurarà al tribunal a la seua finalització.  
En cas que el tribunal detecte que la programació didàctica no compleix el requisit d'elaboració pròpia, la puntuació que s'atorgarà en la part A de la segona prova serà de 0 punts. Les comissions de selecció determinaran les penalitzacions que hagen d'aplicar-se a la programació didàctica que no s'ajuste al que s'ha establit en l'annex II d'aquesta ordre.  
B) Preparació i exposició d'una unitat didàctica  
La preparació i exposició oral davant un tribunal d'una unitat didàctica podrà estar relacionada amb la programació presentada o elaborada a partir del temari oficial de l'especialitat. En el primer cas, la persona aspirant triarà el contingut de la unitat didàctica de tres extretes a l'atzar per ella mateixa de la seua pròpia programació. En el segon cas, triarà el contingut de la unitat didàctica d'un tema de tres extrets a l'atzar per ella mateixa del temari oficial de l'especialitat.  
  
En l'elaboració de la mencionada unitat didàctica hauran de concretar els objectius d'aprenentatge que es volen aconseguir amb aquesta, els continguts, les activitats d'ensenyament i aprenentatge que es plantejaran en l'aula i els seus procediments d'avaluació.  
La persona aspirant disposarà d'una hora per a la preparació de la unitat didàctica i podrà utilitzar el material que considere oportú. Per a la seua exposició, que serà pública, podrà utilitzar el material auxiliar que considere adequat, que haurà d'aportar ella mateixa, així com un guió o equivalent que no excedirà un foli i que es lliurarà al tribunal al final d'aquella, al costat de l'exemplar de la programació que utilitze.  
  
Tots els exercicis de l'especialitat «Llengua estrangera: anglés» es desenvoluparan en aquest idioma.  
7.4. Fase de concurs  
7.4.1 Forma d'acreditació de mèrits  
En aquesta fase només es tindran en compte els mèrits perfets fins al dia anterior a l'inici de la primera prova establit en la base 3.2 d'aquesta ordre, acreditats documentalment com s'indica en l'annex I. Amb aquest efecte, els tribunals hauran d'acarar els documents que s'aporten per a la valoració de mèrits.  
Les persones aspirants es responsabilitzen expressament de la documentació aportada. En cas de falsedat o manipulació en algun document, decauran en el dret a la participació en la present convocatòria, amb independència de la responsabilitat que siga procedent.  
L'Administració es reserva el dret a requerir en qualsevol moment del desenvolupament del procediment l'acreditació de la documentació que es considere necessària.  
7.4.2 Presentació de mèrits  
Per a la valoració dels mèrits, que s'aplicarà únicament a les persones que superen la fase d'oposició, aquestes els presentaran davant del corresponent tribunal el dia hàbil següent al de la publicació de la qualificació final de la fase d'oposició, ordenats segons els tres blocs que conformen el barem de l'annex I a aquesta convocatòria, adjuntant una declaració de mèrits segons el model que figurarà en la web de la Conselleria d'Educació, Investigació, Cultura i Esport.  
  
7.5. Fase de pràctiques  
Les persones que resulten seleccionades segons el que disposa la base 9.1 i no n'estiguen exemptes hauran de realitzar un període de pràctiques tutelades que formarà part del procés selectiu i que tindrà com a objecte comprovar la seua aptitud per a la docència.  
Els funcionaris en pràctiques seran sotmesos a un examen de vigilància de la salut en compliment del que estableix l'article 22 de la Llei 31/1995, de 8 de novembre, de prevenció de riscos laborals, a l'efecte de determinar la seua aptitud medicolaboral per al compliment de les funcions habitualment desenvolupades en el cos de mestres. Amb aquest efecte, el servei de prevenció del sector docent no universitari citarà els funcionaris en pràctiques.  
Les persones que no obtinguen l'aptitud medicolaboral com a conseqüència de l'examen de vigilància de la salut o es neguen a realitzar-lo decauran de tots els drets adquirits fins a aquell moment, i no podran ser nomenades funcionaris de carrera.  
  
8. Qualificació  
8.1. Qualificació de la fase d'oposició  
La qualificació corresponent a la fase d'oposició serà la mitjana aritmètica de les puntuacions obtingudes en les proves integrants d'aquesta fase, quan totes hagen sigut superades:  
8.1.a) Primera prova.  
Els tribunals valoraran aquesta prova de la fase d'oposició de zero a deu punts.  
Cadascuna de les dues parts de què consta suposarà cinc punts dels deu que comprendrà la valoració total d'aquesta prova.  
Per a superar-la, s'haurà d'aconseguir una puntuació mínima igual o superior a cinc punts, que serà el resultat de sumar les puntuacions corresponents a les dues parts. A aquest efecte, la puntuació obtinguda en cadascuna de les parts haurà de ser igual o superior al 25 per 100 de la puntuació assignada a aquestes.  
La puntuació de cada aspirant en cada part de la prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades existisca una diferència de tres o més enters, seran automàticament excloses les qualificacions màxima i mínima, i es calcularà la puntuació mitjana entre les qualificacions restants.  
Finalitzada la prova, els tribunals faran públiques, en els taulers d'anuncis dels locals on actuen, les puntuacions parcials i totals obtingudes per totes les persones participants, i haurà de figurar separadament la d'aquelles que l'hagen superada i que, per tant, podran realitzar la prova següent.  
Contra aquesta publicació, que no posa fi al procediment, no és procedent cap recurs, però les persones interessades podran interposar el corresponent recurs contra la publicació de les llistes d'aspirants seleccionats.  
Les persones que no hagen realitzat les dues parts de què consta la primera prova seran qualificades com a no presentades.  
8.1.b) Segona prova.  
Aquesta prova es valorarà globalment de zero a deu punts, i caldrà aconseguir per a superar-lo una puntuació igual o superior a cinc punts.  
  
La puntuació de cada aspirant en cada part de la prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades per cada membre del tribunal existisca una diferència de tres o més enters, seran automàticament excloses les qualificacions màxima i mínima, i es calcularà la puntuació mitjana entre les qualificacions restants.  
Finalitzada aquesta prova, els tribunals publicaran en els taulers d'anuncis dels locals on actuen les puntuacions obtingudes per totes les persones participants, havent de figurar separadament les d'aquelles que l'hagen superada. Així mateix, convocaran per al següent dia hàbil els qui hagen superat la fase d'oposició, en la seu del tribunal, per a la presentació dels mèrits de la fase de concurs.  
8.2. Valoració de la fase de concurs.  
L'assignació de la puntuació que corresponga a les persones aspirants en aquesta fase, segons el barem recollit en l'annex I, la portarà a efecte el tribunal corresponent.  
Les persones aspirants es responsabilitzaran expressament de la veracitat de la documentació aportada. En cas de falsedat o manipulació en algun document, decauran en el dret a la participació en la present convocatòria, amb independència de la responsabilitat penal que es puga imputar per falsedat documental.  
Únicament als qui hagen superat les proves corresponents a la fase d'oposició se'ls sumarà la puntuació obtinguda en la fase de concurs a fi d'obtindre la puntuació global a què es refereix la base 9 de la present ordre.  
La puntuació aconseguida en la fase de concurs pels qui hagen superat la fase d'oposició es farà pública en els taulers d'anuncis dels llocs d'actuació dels corresponents tribunals.  
Les persones interessades podran presentar contra aquesta, en el termini de vint-i-quatre hores comptades a partir de la seua exposició, les al·legacions que estimen oportunes, mitjançant escrit dirigit al tribunal, al qual correspon estudiar-les i resoldre sobre aquestes.  
Una vegada estimades o desestimades les reclamacions, els tribunals faran públics els resultats de la baremació definitiva dels mèrits. Aquesta publicació es durà a terme en els taulers d'anuncis dels llocs d'actuació dels corresponents tribunals.  
Contra la resolució, les persones interessades podran interposar recurs d'alçada davant el director general de Centres i Personal Docent en el termini d'un mes a comptar des de l'endemà de la ser publicada en els taulers d'anuncis, d'acord amb el que preveuen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions, a través de la seu electrònica de la Generalitat Valenciana, a la qual es podrà accedir a través del següent enllaç: http://www.ceice.gva.es/ca/web/rrhh-educacion/oposiciones.  
  
La documentació presentada, incloent-hi la programació didàctica, no serà tornada a les persones que hi hagen participat, i quedarà en poder de l'administració convocant, sense perjudici del que disposa l'article 13 de la Llei 39/2015.  
8.3. Possible expulsió d'aspirants  
Per a garantir que el concurs oposició es realitze d'acord amb els principis d'igualtat, mèrit i capacitat, els tribunals podran determinar, per resolució motivada, prèvia audiència de la persona interessada, l'expulsió d'un opositor o opositora, i en aquest cas passarà a formar part de la llista de persones aspirants excloses i no figurarà en la llista d'interinitat ni tindrà dret a la devolució de les taxes.  
La persona expulsada podrà reclamar contra la resolució d'expulsió en el termini de 24 hores davant la comissió de selecció, i aquesta haurà de resoldre en el termini màxim de 24 hores.  
  
9. Superació de les fases d'oposició i concurs  
Resultaran seleccionades per a passar a la fase de pràctiques aquelles persones aspirants que, una vegada ordenades segons la puntuació global de les fases d'oposició i concurs, tinguen un nombre d'ordre igual o menor al nombre de places assignades al seu tribunal.  
Per a l'obtenció de la puntuació global, els tribunals ponderaran en un 60 % la puntuació obtinguda en la fase d'oposició i en un 40 % la puntuació obtinguda en la fase de concurs. La puntuació global resultarà de la suma d'ambdues fases una vegada realitzades les ponderacions esmentades.  
De conformitat amb el que estableix la base 5.2.3 de la present convocatòria, correspon als tribunals l'agregació de les puntuacions corresponents a les diferents fases dels procediments selectius, l'ordenació de les persones aspirants d'acord amb les puntuacions totals aconseguides i la declaració d'haver superat les esmentades fases. Amb aquest efecte, si ?atindran al que es disposa en els següents subapartats.  
  
9.1. Agregació de puntuacions  
Els tribunals agregaran, una vegada ponderades, les puntuacions de la fase de concurs als qui hagen aconseguit les puntuacions mínimes exigides en la fase d'oposició, els ordenaran segons les puntuacions totals obtingudes i determinaran les persones aspirants que han superat el procés.  
9.2. Criteris de desempat  
En cas que quan es procedisca a l'ordenació de les persones aspirants es produïsquen empats, aquests es resoldran atenent successivament els criteris següents:  
1. Major puntuació en la fase d'oposició.  
2. Major puntuació en cadascun dels exercicis de l'oposició, per l'ordre en què apareixen en la base 7.3.1 d'aquesta convocatòria.  
3. Major puntuació en els apartats del barem de mèrits per l'ordre en què aquests apareixen en l'annex I de la convocatòria.  
4. Major puntuació en els subapartats del barem de mèrits, per l'ordre en què aquests apareixen en l'annex I de la convocatòria.  
En cas que amb l'aplicació dels criteris anteriors subsistisquen empats en la qualificació per a determinar les persones seleccionades, aquests es resoldran mitjançant una prova complementària davant el tribunal o la comissió de selecció, consistent en el desenvolupament d'un tema extret a l'atzar entre els que formen part del temari oficial de l'especialitat, durant un temps màxim de 30 minuts.  
9.3. Declaració de persones aspirants seleccionades  
La comissió de selecció, una vegada determinades les persones aspirants que han superat el concurs oposició, confeccionarà una llista única ordenada per la puntuació obtinguda, en què figuraran totes les persones aspirants seleccionades d'acord amb la puntuació global obtinguda, independentment que el sistema pel qual hagen participat siga el d'ingrés lliure o el de reserva de diversitat funcional.  
No podrà declarar-se en cap cas que ha superat el concurs oposició un nombre major d'aspirants que el nombre de places convocades. Qualsevol proposta que contravinga el que s'estableix anteriorment serà nul·la de ple dret.  
9.4. Publicació de la llista de persones aspirants seleccionades  
Aquesta llista s'elevarà a la Conselleria d'Educació, Investigació, Cultura i Esport, que la publicarà en la pàgina web de la Conselleria, http://www.ceice.gva.es.  
S'establirà un termini de tres dies per a la presentació de reclamacions i correccions de possibles errors materials, de fet o aritmètics, a través de la seu electrònica de la Generalitat Valenciana.  
9.5. Recursos contra la llista de persones aspirants seleccionades  
Contra la llista de persones aspirants seleccionades podrà interposar-se recurs d'alçada davant del director general de Centres i Personal Docent en el termini d'un mes a comptar des de l'endemà de la data de publicació de les llistes en el tauler d'anuncis corresponent, de conformitat amb el que es disposa en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions, a través de la seu electrònica, htpps://sede.gva.es, a més del següent enllaç: http://www.ceice.gva.es/ca/web/rrhh-educacion/oposiciones.  
9.6. Persones aspirants que aproven per diferents administracions educatives  
Aquelles persones que concórreguen i superen el concurs oposició per a l'ingrés en el cos de mestres corresponent a diferents administracions educatives, en el termini de 10 dies hàbils comptats a partir de l'endemà de la publicació de les llistes de persones seleccionades hauran d'optar per una d'aquelles, renunciant a tots els drets que puguen correspondre'ls per la seua participació en les restants. Si no realitza aquesta opció, l'acceptació del primer nomenament com a funcionari o funcionària en pràctiques es correspondrà com a renúncia tàcita a les restants.  
9.7. Inalterabilitat de les places assignades  
Publicades les llistes del personal seleccionat, si algú renuncia a la plaça obtinguda, o per motius degudament justificats perd tots els drets derivats del procediment, no podrà en cap cas considerar-se seleccionada la persona que, per ordre de puntuació, ocupe el lloc immediat posterior al de l'última que figure en la llista de l'especialitat corresponent. Així mateix, la declaració de pròrroga en la fase de pràctiques tampoc no suposarà modificació en les places assignades a la resta d'aspirants.  
  
  
10. Presentació de documents per les persones aspirants seleccionades  
10.1. Termini i forma de presentació  
En el termini d'un mes a comptar des de l'endemà d'aquell en què es faça pública la llista de persones aspirants seleccionades, aquestes hauran de presentar la documentació que a continuació s'indica en la seu electrònica de la Generalitat Valenciana, https://sede.gva.es:  
a) Còpia autèntica del document nacional d'identitat (DNI), llevat que expressen la seua autorització perquè les seues dades siguen consultades per l'òrgan convocant.  
En el cas dels qui no posseïsquen la nacionalitat espanyola, còpia autèntica bé del passaport o bé del document d'identitat del país d'origen, juntament amb la seua traducció jurada si està redactat en un idioma diferent als dos idiomes oficials de la Comunitat Valenciana, i acompanyat del NIE si escau.  
b) Còpia autèntica del títol al·legat, excepte si expressen la seua autorització perquè aquesta dada siga consultada per l'òrgan convocant. En defecte del títol, certificació supletòria provisional, expedida per la universitat de conformitat amb el que es preveu en el Reial decret 1002/2010, de 5 d'agost, amb una antiguitat màxima d'un any des de la data d'emissió de la certificació.  
En cas que la data del títol o de la certificació provisional siga posterior al dia en què va expirar el termini de presentació de sol·licituds fixat en la convocatòria, haurà de fer-se constar la data de finalització dels estudis.  
Si el títol al·legat s'ha obtingut a l'estranger, haurà de presentar, a més de la còpia del títol amb la seua traducció realitzada per intèrpret jurat, la corresponent homologació al títol de mestre en Educació Infantil o en Educació Primària, d'acord amb el Reial decret 967/2014, de 21 de novembre o, si escau, la credencial de reconeixement professional previst en la normativa comunitària per als ciutadans de la Unió Europea.  
c) Còpia autèntica del Certificat de Capacitació per a l'Ensenyament en Valencià o del Diploma de Mestre de Valencià, segons s'haja al·legat en la sol·licitud de participació, llevat que expressen la seua autorització perquè aquesta dada siga consultada per l'òrgan convocant.  
  
d) La persona que haja fet valdre la seua condició de persona amb diversitat funcional haurà de presentar certificat original dels òrgans competents acreditatius de la compatibilitat amb l'exercici de les funcions corresponents al cos de mestres i a l'especialitat per la qual ha sigut seleccionada.  
e) Certificat mèdic original acreditatiu de no patir cap malaltia, ni estar afectat per limitació física o psíquica que siga incompatible amb l'exercici de les funcions corresponents al cos i especialitat per la qual ha sigut seleccionada, excepte les que presenten la certificació requerida en l'apartat d.  
f) Certificat de no haver sigut condemnat o condemnada per sentència ferma per algun delicte contra la llibertat i indemnitat sexual, d'acord amb el que s'ha exigit en l'article 13.5 de la Llei orgànica 1/1996, de 15 de gener, de protecció jurídica del menor, de modificació del Codi Civil i de la Llei d'enjudiciament civil, excepte si expressen la seua autorització perquè siguen consultades o obtingudes les dades corresponents.  
A més, hauran d'assenyalar en la casella corresponent:  
- Declaració jurada o promesa de no haver sigut separat, per mitjà d'expedient disciplinari, del servei de cap administració pública o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a les que exercien en el cas del personal laboral, en el qual haguera sigut separat o inhabilitat.  
  
- En cas de ser nacional d'un altre estat, la declaració jurada o promesa de no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en aquests termes, l'accés a l'ocupació pública.  
10.2. Documentació que han de presentar els funcionaris o funcionàries de carrera  
Les persones que tinguen la condició de funcionari públic de carrera estaran exempts de justificar documentalment les condicions i requisits ja demostrats per a obtindre el seu anterior nomenament, i hauran de presentar en aquest cas un certificat o full de serveis de l'organisme de què depenga per a acreditar aquesta condició, en el qual es consignaran de manera expressa les dades següents:  
a) Indicació del cos al qual pertanyen, nombre de registre de personal i si es troben en servei actiu.  
b) Nombre d'anys com a funcionari o funcionària de carrera, llevat que expressen la seua autorització perquè les seues dades siguen consultades per l'òrgan convocant.  
Si en el certificat no poden fer-se constar algunes de les dades exigides per no obrar en els seus expedients personals, hauran d'adjuntar la documentació que les acrediten.  
Així mateix, aportaran certificat negatiu subscrit pel Registre Central de Delinqüents Sexuals. No caldrà presentar aquest document si expressen la seua autorització perquè siguen consultades o obtingudes les dades corresponents.  
Les persones aspirants d'origen estranger o que tinguen doble nacionalitat, a més, hauran d'aportar certificació que acredite l'absència de condemnes penals en els seus països d'origen o dels quals siguen nacionals respecte dels delictes contra la llibertat i indemnitat sexuals o per tràfic d'éssers humans amb finalitats d'explotació sexual, incloent-hi la pornografia.  
10.3. Nul·litat d'actuacions  
Les persones que dins del termini fixat, i excepte els casos de força major, no presenten la documentació, o aquelles en qui de l'examen d'aquesta es dedueix que manquen d'algun dels requisits assenyalats en la base 2, no podran ser nomenades funcionaris de carrera i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.  
  
11. Nomenament de funcionari o funcionària en pràctiques  
La Direcció General de Centres i Personal Docent nomenarà funcionaris en pràctiques, al llarg del curs escolar, les persones aspirants seleccionades, bé en vacants o bé en substitucions de caràcter temporal, d'acord amb les necessitats del servei, en centres dependents de la Conselleria d'Educació, Investigació, Cultura i Esport, i hauran de realitzar les pràctiques en les destinacions adjudicades.  
Les destinacions que se'ls adjudiquen per a la realització del període de pràctiques tindran caràcter provisional i, en funció de les necessitats del servei, es correspondran prioritàriament amb places de l'especialitat per la qual han superat el procediment selectiu.  
  
12. Fase de pràctiques  
12.1. Objecte  
La fase de pràctiques tutelades, que inclourà un període de docència directa i que forma part del procés selectiu, tindrà com a objecte comprovar l'aptitud per a la docència de les persones aspirants seleccionades.  
En cas de no incorporar-se a les destinacions assignades, es considerarà que renuncien a tots els drets que puguen correspondre'ls per la seua participació en el procediment selectiu, excepte justa causa degudament acreditada.  
12.2. Duració i regulació  
La durada de la fase de pràctiques serà d'un curs escolar, i serà necessari un mínim de sis mesos de serveis efectius per a ser avaluada; el seu desenvolupament serà regulat mitjançant resolució de la Direcció General de Centres i Personal Docent.  
Es designaran comissions qualificadores de la fase de pràctiques que coordinaran les activitats d'inserció en el centre i de formació que hauran de realitzar els candidats. La seua composició es determinarà en la resolució que regule la fase de pràctiques.  
El candidat serà tutelat, en aquesta fase, per un funcionari de carrera experimentat designat per la comissió qualificadora corresponent.  
  
Finalitzada la fase de pràctiques, les comissions qualificadores seran les encarregades, d'acord amb els criteris que establisca l'esmentada resolució, de l'avaluació final, amb la qualificació d'apte o no apte.  
En l'avaluació de la fase de pràctiques es garantirà que les persones aspirants que superen aquesta fase posseïsquen les capacitats didàctiques necessàries per a la docència. En aquesta avaluació, el tutor o tutora i el funcionari o funcionària en pràctiques compartiran la responsabilitat sobre la programació dels ensenyaments de l'alumnat. Així mateix, es tindrà en compte la valoració dels cursos de formació que s'hagen realitzat.  
12.3. Efectes de la no-superació  
Les persones que no superen la fase de pràctiques per haver sigut declarades no aptes podran incorporar-se amb les persones aspirants seleccionades de la següent promoció que es convoque, per a repetir, per una sola vegada, la realització de la fase de pràctiques; en aquest cas, el nombre d'ordre que ocuparà serà l'immediatament següent al que corresponga a l'última de les persones aspirants seleccionades de la seua especialitat de la promoció a la qual s'incorpora. En cas de no poder incorporar-se a la següent promoció per no haver-se convocat aquell any procediment d'ingrés al mateix cos i especialitat, realitzaran la fase de pràctiques durant el curs següent a aquell en què va ser qualificat de no apte.  
Les persones que no s'incorporen per a repetir la fase de pràctiques o que siguen declarades no aptes per segona vegada perdran tots els drets a ser nomenades com a funcionari o funcionària de carrera, mitjançant resolució motivada de la Direcció General de Centres i Personal Docent, d'acord amb el que es disposa en l'article 31 del Reglament d'ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer.  
12.4. Pròrrogues  
Les persones aspirants que no puguen completar el mínim de sis mesos de serveis efectius establit per a aquesta fase del procés selectiu durant el curs corresponent, per causes degudament justificades i apreciades per la Direcció General de Centres i Personal Docent, hauran de presentar una sol·licitud de pròrroga per a la realització de les pràctiques. Si s'estima la seua sol·licitud, no seran qualificades per la comissió de valoració i s'incorporaran a aquesta fase en el procediment següent, o si escau, en el curs següent per a repetir aquesta fase de pràctiques. No obstant això, la sol·licitud de pròrroga podrà ser autoritzada per una sola vegada.  
12.5. Règim jurídic administratiu  
Des del moment del nomenament de funcionari o funcionària en pràctiques fins al nomenament com a funcionari o funcionària de carrera, el seu règim jurídic administratiu serà el de funcionari en pràctiques, sempre que exercisquen un lloc docent.  
  
13. Nomenament de funcionari o funcionària de carrera  
13.1. Aprovació de l'expedient  
Conclosa la fase de pràctiques i comprovat que totes les persones aspirants declarades aptes en aquesta reuneixen els requisits generals i específics de participació establits en la present convocatòria, la Direcció General de Centres i Personal Docent aprovarà l'expedient del procés selectiu, que es publicarà en el Diari Oficial de la Generalitat Valenciana, i es remetran les llistes de persones seleccionades al Ministeri d'Educació, Cultura i Esport. Es procedirà al seu nomenament com a funcionari o funcionària de carrera del cos de mestres i a l'expedició dels corresponents títols de funcionari de carrera al personal aspirant seleccionat en el procediment selectiu dut a terme per la present convocatòria, i això amb efectes del dia u de setembre del curs acadèmic següent a aquell en què van ser declarats aptes en la fase de pràctiques.  
Així mateix, per a l'adquisició de la condició de funcionari de carrera hauran de prestar acatament a la Constitució, a l'Estatut d'Autonomia de la Comunitat Valenciana i a la resta de l'ordenament jurídic.  
  
13.2. Destinació amb caràcter definitiu  
D'acord amb el que preveu l'article 10.1.d del Reglament d'ingrés, accessos i adquisició de noves especialitats en els cossos docents aprovat per Reial decret 276/2007, de 23 de febrer, els mestres o les mestres que ingressen en virtut d'aquesta convocatòria hauran d'obtindre la seua primera destinació definitiva en l'àmbit de gestió de la Conselleria d'Educació, Investigació, Cultura i Esport, acudint amb caràcter forçós al concurs, segons disposa l'article 13 del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre funcionaris o funcionàries dels cossos docents previstos en la Llei orgànica 2/2006, de 3 maig, d'educació, i altres procediments de provisió de places a cobrir per aquests.  
  
  
14. Ocupació de llocs en règim d'interinitat  
A les persones participants en el procediment selectiu que no siguen seleccionades els serà aplicable el que es disposa en l'Acord pel qual s'estableix el sistema de provisió de llocs de treball en règim d'interinitat, subscrit el 23 de novembre de 2010 per la Conselleria d'Educació i les organitzacions sindicals representades en la mesa sectorial d'educació i publicat per la Resolució de 26 de novembre de 2010, del director general de Personal (DOGV 1408, 30 de novembre), vigent en el moment de la publicació d'aquesta convocatòria, que determina les condicions i criteris que han de regir la constitució i ordre de les llistes de personal docent que ha d'ocupar els llocs vacants i atendre les substitucions en els centres públics docents no universitaris dependents de la Conselleria. Formaran part d'aquestes llistes els qui hagen participat en els procediments selectius d'ingrés en la funció pública docent convocats a la Comunitat Valenciana que no hagen sigut seleccionats. A aquest efecte, els qui no hagen realitzat les dues parts de què consta la primera prova, i per això hagen sigut qualificats com no presentats d'acord amb el que estableix la base 8.1.a), es considerarà que no han participat en els procediments selectius.  
  
En tot cas, aquestes persones es comprometen a justificar que es troben en possessió dels requisits generals i específics per a l'ocupació del lloc pel qual s'han presentat al procediment selectiu en el moment en què, per a això, siguen requerides per l'Administració. Les persones que no hagen superat almenys la primera prova (parts A i B) de la fase d'oposició hauran d'acreditar la seua idoneïtat per a poder accedir a formar part de les mencionades llistes mitjançant l'acreditació de posseir els títols específics requerits en les corresponents borses extraordinàries.  
  
Aquelles persones que no desitgen formar part de les llistes esmentades hauran de fer-ho constar en la sol·licitud de participació en el procés selectiu en el moment de presentar-la.  
  
  
TÍTOL II  
Convocatòria de procediment per a l'adquisició de noves especialitats  
  
Es convoca procediment selectiu perquè els funcionaris o funcionàries de carrera del cos de mestres, directament dependents de la Conselleria d'Educació, Investigació, Cultura i Esport, puguen adquirir, d'acord amb el títol V del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, una nova especialitat, dins del mateix cos, de conformitat amb el que estableixen les bases següents:  
  
  
15. Normes generals  
Les especialitats que podran adquirir-se mitjançant aquest procediment seran les mateixes que les convocades pel procediment d'ingrés lliure.  
A aquest procediment, en el que no preveu aquesta convocatòria, li serà aplicable el que disposa la convocatòria del procediment selectiu d'ingrés, que conjuntament es du a terme per aquesta ordre.  
El nombre de sol·licituds condicionarà els llocs d'actuació dels tribunals.  
  
16. Sistema d'habilitació  
D'acord amb el que estableix l'article 53 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, el sistema d'habilitació consistirà en la realització d'una prova, la qual constarà de l'exposició oral d'un tema de l'especialitat a què s'opta, triat pel candidat o candidata de tres extrets a l'atzar pel tribunal d'aquells que componen la part A dels temaris publicats per Ordre de 9 de setembre de 1993, del Ministeri d'Educació i Ciència (BOE 226, 21.09.1993), així com, per a l'especialitat de Primària, el contingut en l'Ordre de 12 de març de 2007, del Ministeri d'Educació i Ciència (BOE 64, 15 de març) i annex IV de la present ordre. L'exposició tindrà dues parts: la primera versarà sobre els aspectes científics del tema; en la segona s'haurà de fer referència a la relació del tema amb el currículum oficial actualment vigent en el present curs escolar a la Comunitat Valenciana, i desenvoluparà un aspecte didàctic d'aquest aplicat a un determinat nivell prèviament establit per la persona aspirant. Finalitzada l'exposició, el tribunal podrà realitzar un debat amb el candidat o candidata sobre el contingut de la seua intervenció.  
  
L'exposició i debat indicats en el paràgraf anterior, que seran públics, tindran una durada màxima, respectivament, de quaranta-cinc minuts i de quinze minuts. El candidat o candidata disposarà almenys d'una hora per a la seua preparació, i podrà utilitzar-hi el material que crega oportú.  
  
17. Requisits dels candidats  
Per a la seua admissió al procediment d'habilitació, les persones aspirants hauran de reunir els requisits següents:  
a) Ser funcionari o funcionària de carrera del cos de mestres directament dependent de la Conselleria d'Educació, Investigació, Cultura i Esport.  
En cas de situació d'excedència voluntària, d'adscripció a llocs de funció inspectora i d'adscripció a places en l'exterior o anàlegs, el compliment del requisit de la destinació es considerà que es refereix a l'últim centre de destinació immediatament anterior.  
b) Posseir el nivell de titulació i els altres requisits que s'exigeixen per a l'ingrés lliure en l'especialitat que es pretenga adquirir, a excepció de l'acreditació dels idiomes oficials de la Comunitat Valenciana.  
  
Aquests requisits hauran de posseir-se en el dia de finalització del termini de presentació de sol·licituds.  
  
18. Sol·licituds  
18.1. Forma  
Les persones que desitgen participar en aquest procés selectiu haurà d'emplenar el model oficial de sol·licitud que estarà disponible en la seu electrònica de la Generalitat Valenciana, https://www. sede.gva.es, a més de l'enllaç següent: http://www.ceice.gva.es/ca/web/rrhh-educacion/oposiciones.  
Les sol·licituds hauran d'emplenar-se seguint les instruccions que s'indiquen, sent necessari identificar-se mitjançant el certificat digital o del sistema vp@dh en qualsevol de les seues modalitats.  
La sol·licitud es considerarà presentada i registrada davant l'Administració en el moment que siga completat tot el procés telemàtic, i les persones aspirants hauran d'imprimir els justificants generats, com a confirmació de la presentació telemàtica.  
La sol·licitud s'omplirà d'acord amb les instruccions que figuren en la plataforma electrònica i en les bases de la present ordre.  
En la sol·licitud haurà de consignar-se que es participa pel procediment d'adquisició de noves especialitats, fent constar el codi i nom de l'especialitat per la qual es desitja participar. No podrà presentar-se més d'una instància llevat que s'opte a més d'una especialitat. En aquest cas, hauran de presentar una sol·licitud per cadascuna de les especialitats per les quals es participe, tenint en compte que l'opció a més d'una especialitat no implica el fet que es puga assistir a les proves de tots els tribunals on han sigut assignades.  
Les persones que participen en aquest procediment no abonaran cap quantitat pels drets d'examen.  
18.2. Termini de presentació  
El termini de presentació de sol·licituds serà del dia 20 d'abril al dia 4 de maig de 2018, ambdós inclosos.  
  
19. Admissió de persones aspirants  
Referent a això, és aplicable a aquesta convocatòria d'adquisició de noves especialitats la base 4 del títol I de la convocatòria del procediment selectiu per a ingrés en el cos de mestres que, conjuntament, es du a terme per la present ordre.  
  
20. Tribunals  
Els tribunals per a aquest procediment seran els mateixos que actuen en els procediments regulats en el títol I i tindran les funcions indicades.  
  
Correspon als tribunals:  
- La valoració dels coneixements propis i específics de l'àmbit cultural, científic o artístic de l'especialitat a què es refereix l'article 53 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer.  
  
- L'elaboració de les llistes de les persones aspirants que han sigut declarades aptes.  
- L'elevació de les llistes a què es refereix el paràgraf anterior a l'òrgan convocant.  
En el desenvolupament del procediment, els tribunals resoldran sobre tots els dubtes que puguen sorgir en aplicació d'aquestes normes, així com el que s'ha de fer en els casos no previstos.  
  
21. Començament i desenvolupament de les proves  
El començament i desenvolupament de les proves es realitzarà de conformitat amb el que es disposa en la base 6 del títol I de la convocatòria del procediment selectiu per a ingrés en el cos de mestres.  
  
22. Qualificació  
22.1. Valoració de la prova  
Els tribunals valoraran la prova com a apte o no apte, i obtindran la nova o noves especialitats únicament les persones aspirants qualificades com a aptes.  
22.2. Publicació i recursos  
La Direcció General de Centres i Personal Docent, una vegada comprovat que les persones aspirants qualificades com a aptes reuneixen els requisits exigits en la base 17 del títol II d'aquesta convocatòria, publicarà en el Diari Oficial de la Generalitat Valenciana la resolució, ordenarà la publicació de les llistes úniques d'aspirants que han aconseguit una nova especialitat i indicarà el lloc en què es troben exposades al públic.  
  
Contra aquesta resolució, que posa fi a la via administrativa, podrà interposar-se amb caràcter potestatiu recurs de reposició davant la Direcció General de Centres i Personal Docent en el termini d'un mes comptat a partir de l'endemà de ser publicada; o bé, interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de ser publicada, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Publicada aquesta llista, les direccions territorials d'Educació, Investigació, Cultura i Esport expediran la corresponent credencial d'habilitació.  
  
  
NORMES FINALS  
  
Primera  
D'acord amb el que es disposa en l'article 25 de la Llei 39/2015, d'1 d'octubre, del procediment administratiu comú de les administracions públiques, la manca de resolució expressa a les sol·licituds o reclamacions regulades en aquesta ordre tindrà efectes desestimatoris de la sol·licitud o reclamació, sense perjudici de l'obligació de resoldre de l'Administració.  
  
Segona  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta ordre, que posa fi a la via administrativa, podrà interposar-se potestativament recurs de reposició davant del conseller d'Educació, Investigació, Cultura i Esport en el termini d'un mes a comptar des de l'endemà de ser publicada en el Diari Oficial de la Generalitat Valenciana, o bé caldrà plantejar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
  
València, 17 d'abril de 2018  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Barem per a la valoració de mèrits  
  
Les persones aspirants no podran aconseguir més de 10 punts per la valoració dels seus mèrits.  
  
I. Experiència docent prèvia (Fins a un màxim de set punts).  
1.1. Per cada any d'experiència docent en especialitats del cos de mestres en centres públics: 0,7000 punts.  
Per cada mes: 0,0583 punts  
Documentació acreditativa:  
Full de serveis certificat per la Direcció Territorial d'Educació, Investigació, Cultura i Esport o òrgan competent del Ministeri d'Educació, Cultura i Esport o d'una altra administració educativa o, si no n'hi ha, certificat del secretari o secretària del centre amb el vistiplau del director o directora, en què conste la presa de possessió i el cessament.  
  
1.2. Per cada any d'experiència docent en especialitats de diferents cossos al de mestres en centres públics: 0, 3500 punts  
Per cada mes: 0,0292 punts  
Documentació acreditativa:  
Full de serveis certificat per la Direcció Territorial d'Educació, Investigació, Cultura i Esport o òrgan competent del Ministeri d'Educació, Cultura i Esport o d'una altra administració educativa o, en defecte d'això, certificat del secretari o secretària del centre amb el vistiplau del director o directora, en què conste la presa de possessió i el cessament.  
  
1.3. Per cada any d'experiència docent en especialitats del mateix nivell educatiu que l'impartit pel cos de mestres en altres centres: 0, 1500 punts  
Per cada mes: 0,0125 punts  
Documentació acreditativa:  
Certificat del director o directora amb el vistiplau del Servei d'Inspecció Educativa, en què conste la durada real dels serveis. Aquest model es troba disponible en la web de la Conselleria d'Educació, Investigació, Cultura i Esport (https://www.ceice.gva.es)  
1.4. Per cada any d'experiència docent en especialitats de diferent nivell o etapa educativa que l'impartit pel cos de mestres en altres centres: 0,100 punts  
Per cada mes: 0,0083 punts  
Documentació acreditativa:  
Certificat del director o directora amb el vistiplau del Servei d'Inspecció Educativa, en què es faça constar la durada real dels serveis.  
  
A l'efecte d'aquest apartat es tindrà en compte un màxim de 10 anys, cadascun dels quals haurà de ser valorat en només un dels subapartats anteriors.  
S'entén per centres públics els centres a què es refereix el capítol II del títol IV de la Llei orgànica 2/2006, de 3 de maig, d'educació, integrats en la xarxa pública de centres creats i sostinguts per les administracions educatives.  
No podran acumular-se les puntuacions corresponents als apartats anteriors quan els serveis s'hagen prestat simultàniament en més d'un centre docent.  
En el cas de centres que no estiguen actualment en funcionament, l'experiència podrà justificar-se a falta del certificat del director o directora amb el vistiplau de la inspecció d'educació, mitjançant certificat expedit per l'esmentada inspecció d'educació, de conformitat amb les dades que hi haja en l'esmentada unitat.  
Els serveis prestats en l'estranger s'acreditaran mitjançant certificats expedits per l'administració educativa o òrgan competent dels respectius països, en els quals haurà de constar el temps de prestació de serveis i el caràcter del centre, públic o privat, el nivell educatiu i la matèria impartida, sense perjudici que per la Conselleria d'Educació, Investigació, Cultura i Esport puguen demanar-se informes complementaris per a verificar l'autenticitat dels documents presentats. Els serveis prestats en l'estranger es valoraran pel subapartat que corresponga segons les dades que continga el certificat. Aquests certificats hauran de presentar-se traduïts oficialment a alguna de les llengües oficials de la Comunitat Valenciana per un servei de traducció jurada.  
  
Només es valoraran els serveis prestats en ensenyaments que correspon a impartir als cossos regulats en la LOE, i per tant no es valorarà l'experiència docent prestada en universitats públiques o privades, ni tampoc l'experiència com a educador o educadora o monitor o monitora en escoles infantils públiques o privades (cicle de 0 a 3 anys), així com tampoc les activitats realitzades com a auxiliar de conversa o com a lector o lectora.  
  
II. Formació acadèmica (Fins a un màxim de cinc punts).  
2.1. Expedient acadèmic en el títol al·legat (Fins a un màxim d'1,5000 punts)  
Per aquest apartat es valorarà exclusivament, de la manera que a continuació s'indica, la nota mitjana que s'obtinga de l'expedient acadèmic del títol al·legat sempre que es corresponga amb el nivell de titulació exigit amb caràcter general per a ingrés en el cos.  
  
Escala de 0 a 10 Escala de 0 a 4 Puntuació  
De 5,00 a 5,99 De 2,000 a 2,399 0,1000 punts  
De 6 a 6,99 De 2,400 a 2,799 0,3000 punts  
De 7,00 a 7,99 De 2,800 a 3,199 0,5000 punts  
De 8,00 a 8,99 De 3,200 a 3,599 1,0000 punts  
De 9,00 a 10 De 3,600 a 4,000 1,5000 punts  
  
  
El càlcul de la nota mitjana s'efectuarà sumant les puntuacions de totes les assignatures i dividint el resultat pel nombre d'assignatures.  
  
Per a l'obtenció de la nota mitjana en els casos en què no figure l'expressió numèrica concreta s'aplicaran les següents equivalències:  
  
Qualificació Escala de 0 a 10 Escala de 0 a 4  
Aprovat 5,0000 2  
Bé 6,0000 2,4  
Notable 7,0000 2,8  
Excel·lent 9,0000 3,6  
Matrícula d'honor 10,0000 4  
  
  
Si el certificat acadèmic conté alguna qualificació donada, al seu torn, en forma literal i numèrica, haurà d'utilitzar-se per al càlcul de la mitjana l'expressió numèrica d'aquesta qualificació.  
Aquelles qualificacions que no apareguen en el certificat acadèmic, ni en forma literal ni en forma numèrica per constar com a apte o convalidades, seran computades com 5,0000. En el cas de les «convalidades», quan s'aporte certificació que acredite la qualificació que va donar origen a la convalidació, es tindrà en compte la qualificació originària.  
En cap cas, s'adoptarà com a puntuació mitjana de l'expedient acadèmic la nota mitjana d'aquest si apareix en el certificat, tant si ve donada en forma numèrica com en forma literal.  
Tampoc es tindran en compte per a la seua obtenció les qualificacions corresponents a activitats formatives no integrades en el pla d'estudis. A aquest efecte, les persones aspirants aportaran certificació universitària que acredite els ensenyaments que conformen el pla d'estudis del títol al·legat.  
Documentació acreditativa:  
El candidat haurà d'aportar certificació acadèmica personal de qualificacions, original o fotocòpia compulsada, en la qual consten les puntuacions corresponents a totes les assignatures i cursos exigits per a l'obtenció del títol al·legat, juntament amb la certificació universitària que acredite els ensenyaments que conformen el pla d'estudis del títol al·legat.  
A aquest efecte, les persones aspirants que hagen obtingut el títol en l'estranger hauran d'aportar certificació expedida per la universitat o l'administració competent en matèria educativa del país en què es va obtindre, on s'indique la nota mitjana deduïda de les qualificacions obtingudes en tota la carrera i expresse, a més, la qualificació màxima obtenible d'acord amb el sistema acadèmic corresponent, a l'efecte de determinar la seua equivalència amb les qualificacions espanyoles.  
2.2. Postgraus, doctorat i premis extraordinaris.  
2.2.1. Pel certificat-diploma acreditatiu d'estudis avançats o la suficiència investigadora (Reial decret 778/1998, de 30 d'abril), el títol oficial de màster (Reial decret 1393/2007, de 29 d'octubre) o qualsevol altre títol equivalent, sempre que no siga requisit per a ingrés en la funció pública docent: 1,0000 punt.  
No es baremaran per aquest apartat els màsters que siguen expedits per les universitats en ús de la seua autonomia, d'acord amb la disposició onzé del Reial decret 1393/2007, de 20 d'octubre.   
Documentació acreditativa:  
Fotocòpia compulsada del títol de màster, suficiència investigadora, estudis avançats o equivalent o, en defecte d'això, fotocòpia compulsada de la certificació supletòria provisional, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials amb una antiguitat màxima d'un any des de la data d'emissió de la certificació.  
2.2.2. Per posseir el títol de doctor: 1,0000 punt  
Documentació acreditativa:   
Fotocòpia compulsada del títol de doctor o, en defecte d'això, fotocòpia compulsada de certificació supletòria provisional, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió de la certificació.  
  
2.2.3. Per haver obtingut premi extraordinari en el doctorat: 0,5000 punts  
Documentació acreditativa:  
Document justificatiu.  
2.3. Altres titulacions universitàries. Per aquest apartat es valoraran les titulacions universitàries de caràcter oficial, en cas que no hagen sigut al·legades com a requisit per a ingrés en la funció pública docent, tenint en compte que no es consideren com a títols diferents les diferents especialitats o mencions que s'anoten en una mateixa titulació.  
  
2.3.1. Titulacions de primer cicle:  
Pels estudis corresponents a una diplomatura, enginyeria tècnica, arquitectura tècnica o titulacions declarades legalment equivalents i pels estudis corresponents al primer cicle d'una llicenciatura, arquitectura o enginyeria: 1,0000 punt.  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a ingrés en el cos, com d'aquells presentats com a mèrit, a l'efecte d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
A falta de títol, a la certificació de qualificacions s'adjuntarà la certificació supletòria provisional, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió de la certificació.  
En el cas d'estudis corresponents al primer cicle d'una llicenciatura, certificació acadèmica en què s'acredite la superació d'aquests.  
  
2.3.2. Titulacions de segon cicle:  
Pels estudis corresponents al segon cicle de les llicenciatures, enginyeries, arquitectures, graus o títols declarats legalment equivalents: 1,0000 punt.  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a ingrés en el cos com de tots els que presente com a mèrit, a l'efecte d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
A falta de títol, a la certificació de qualificacions s'adjuntarà la certificació supletòria provisional, amb una antiguitat màxima d'un any des de la data d'emissió de la certificació, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials.  
  
En el cas d'estudis corresponents al segon cicle, certificació acadèmica en què s'acredite la superació d'aquests. La presentació de la fotocòpia del títol de llicenciat, enginyer, arquitecte o grau sense la certificació de qualificacions donarà lloc, exclusivament, al reconeixement de la puntuació corresponent a la titulació del segon cicle.  
  
A l'efecte d'aquest apartat, les persones que al·leguen un títol que haja sigut obtingut en l'estranger hauran d'aportar la corresponent homologació o certificació acadèmica on s'acredite la superació dels estudis corresponents al primer o segon cicle, tenint en compte que la presentació de la fotocòpia del títol de llicenciat, enginyer, arquitecte o grau donarà lloc, exclusivament, al reconeixement de la puntuació corresponent a la titulació del segon cicle.  
  
No es consideraran com a títols diferents les diferents especialitats o mencions que s'anoten en una mateixa titulació. Així mateix, tampoc es consideraran com a títols diferents els títols de grau obtinguts mitjançant la realització d'un curs d'adaptació orientat a qui posseïsca una titulació universitària (diplomatura o llicenciatures) referida als mateixos ensenyaments.  
2.4. Titulacions d'ensenyament de règim especial i de la Formació Professional inicial. Per aquest apartat es valoraran les titulacions dels ensenyaments de règim especial atorgats per les escoles oficials d'idiomes, conservatoris professionals i superiors de música i escoles d'art, així com les de Formació Professional inicial, en cas de no haver-hi sigut al·legades com a requisit per a ingrés en la funció pública docent o, si escau, no hagen sigut necessàries per a l'obtenció del títol al·legat, de la següent manera:  
2.4.1 Per cada títol Professional de Música o Dansa: 0,5000 punts  
Documentació acreditativa:  
Fotocòpia compulsada del títol al·legat o, en defecte d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
2.4.2 Per cada Certificat de Nivell Intermedi B2 d'Escoles Oficials d'Idiomes: 0,5000 punts.  
En cas d'aportar un certificat de nivell superior (Nivell Avançat C1 o Nivell Avançat C2 de les Escoles Oficials d'Idiomes) es puntuarà només un títol per idioma.  
La denominació dels certificats es correspon amb l'establida en el Reial decret 1041/2017, de 22 de desembre (BOE 311, 23 de desembre), per la qual cosa hauran d'aplicar-se les equivalències previstes en l'annex II d'aquest.  
En el cas dels certificats de Valencià, només es baremarà pel nivell C2 de les Escoles Oficials d'Idiomes, atés que la competència lingüística mínima que és requisit és el nivell C1 (base 2.1.1.d), llevat que s'haja al·legat el Diploma de Mestre en Valencià per a acreditar el coneixement del valencià com a requisit, i sols es puntuarà en l'apartat 3.1.  
  
Documentació acreditativa:  
Fotocòpia compulsada del títol de l'escola oficial d'idiomes al·legat o, en defecte d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
2.4.3. Per cada títol de Tècnic Superior d'Arts Plàstiques i Disseny: 0,2000 punts.  
Documentació acreditativa:  
Fotocòpia compulsada del títol al·legat o, en defecte d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
2.4.4. Per cada títol de Tècnic Superior de Formació Professional: 0,2000 punts  
Documentació acreditativa:  
Fotocòpia compulsada del títol al·legat o, en defecte d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
2.4.5. Per cada títol de Tècnic Superior Esportiu: 0,2000 punts.  
Documentació acreditativa:  
Fotocòpia compulsada del títol al·legat o, en defecte d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
  
III. Altres mèrits (Fins a un màxim de dos punts).  
3.1. Coneixement dels idiomes establits en l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en els ensenyaments no universitaris a la Comunitat Valenciana.  
- Per l'acreditació del domini d'una llengua estrangera corresponent al nivell B2, del Marc Comú Europeu de Referència: 0,5000 punts.  
  
- Per l'acreditació del domini d'una llengua estrangera corresponent al nivell C1, del Marc Comú Europeu de Referència: 0,7500 punts  
  
- Per l'acreditació del domini d'una llengua estrangera corresponent al nivell C2, del Marc Comú Europeu de Referència: 1,0000 punts  
  
- Pel certificat de Capacitació per a l??Ensenyament en Llengua Estrangera: 1,7500 punts.  
- Per l'acreditació del domini del valencià corresponent al nivell C2, sempre que no haja sigut al·legat el Diploma de Mestre de Valencià, com a requisit per a accedir al procés selectiu: 2,0000 punts  
  
- Pel Diploma de Mestre de Valencià, sempre que no haja sigut al·legat com a requisit per a accedir al procés selectiu: 2,0000 punts.  
  
En cap cas es valoraran per aquest apartat els certificats del mateix idioma que el de l'especialitat per la qual es participa.  
De conformitat amb el que es preveu en la nota tercera d'aquest barem, quan una persona aspirant al·legue un títol emés per les escoles oficials d'idiomes es puntuarà una única vegada, en aquest apartat o en el 2.4.2, segons ho haja al·legat la persona aspirant en la declaració de mèrits que present al tribunal.  
Igualment, un mateix nivell acreditat per diferents entitats reconegudes en el Decret 63/2013 només es puntuarà una única vegada.  
En cas d'acreditar diferents nivells del mateix idioma dels establits, sols es puntuarà el de nivell superior.  
En cas d'acreditar la Capacitació per a l??Ensenyament en Llengua Estrangera, no puntuaran els certificats de nivell B2 de la llengua estrangera corresponent al certificat de Capacitació.  
Documentació acreditativa:  
Certificats i diplomes relacionats en l'annex del Decret 61/2013, del Consell, de 17 de maig (DOGV 7027, 20 de maig), modificat per Ordre 93/2013, d'11 de novembre, de la Conselleria d'Educació, Cultura i Esport (DOGV 7151, 13 de novembre), així com les entitats reconegudes per les resolucions posteriors.  
Certificats i diplomes relacionats en l'Ordre 17/2013, de 15 d'abril, de la Conselleria d'Educació, Cultura i Esport (DOGV 7006, 18 d'abril), per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en els ensenyaments no universitaris a la Comunitat Valenciana.  
Certificats i diplomes oficials relacionats en l'Ordre 7/2017, de 2 de març de 2017, de la Conselleria d'Educació, Investigació, Cultura i Esport (DOGV 7993, 6 de març), per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
3.2. Formació permanent, participació en grups de treball, projectes educatius i seminaris. (Fins a un màxim d'1 punt).  
3.2.1. Cursos de formació permanent i perfeccionament, participació en grups de treball, projectes educatius i seminaris (Fins a un màxim de 0,75 punts).  
Per cada curs de formació permanent i perfeccionament superat, relacionat amb l'especialitat a la qual s'opta o amb l'organització escolar, la didàctica, la psicopedagogia o la sociologia de l'educació, o ensenyament en valencià, o per activitats incloses en el pla de formació permanent, i per la participació o coordinació en grups de treball, projectes d'investigació i innovació educativa, plans de millora, projectes de formació en centres, seminaris i activitats anàlogues; tots aquests convocats o autoritzats per la Conselleria d'Educació, Investigació, Cultura i Esport, pel Ministeri d'Educació o per les conselleries que tinguen atribuïdes les competències en matèria educativa, o per institucions sense ànim de lucre que hagen sigut homologats o reconeguts per les administracions esmentades, així com els convocats per les universitats.  
  
0.3.0.3. Cursos de formació.  
- Duració no inferior a trenta hores: 0,1000 punts  
- Duració no inferior a cent hores: 0,2000 punts  
A aquest efecte seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en què conste de manera expressa el nombre d'hores de durada del curs, i, si escau, la col·laboració o el reconeixement de l'administració educativa corresponent; si no s'aporta aquesta certificació, no s'obtindrà puntuació per aquest apartat.  
  
4.9.3.4. Participació en grups de treball, projectes educatius i seminaris.   
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2500 punts.  
- Per cada curs escolar en què s'acredite la participació en seminaris i activitats anàlogues amb una durada global no inferior a 30 hores: 0,2000 punts.  
En aquest apartat sol es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions esmentades, així com de les universitats, en què conste de manera expressa el nombre d'hores de durada del curs, i, si escau, la col·laboració o el reconeixement de l'administració educativa; si no s'aporta aquesta certificació, no s'obtindrà puntuació per aquest apartat.  
  
3.2.2. Cursos de formació permanent i perfeccionament, participació en grups de treball, projectes educatius i seminaris relacionats amb les noves tecnologies aplicades a l'educació (Fins a un màxim 0,2500 punts).  
5.6.2.4. Cursos de formació.  
Per cada curs de formació permanent i perfeccionament superat, relacionat amb les noves tecnologies aplicades a l'educació, convocats per les administracions públiques amb plenes competències educatives o per universitats, o activitats incloses en el pla de formació permanent organitzades per entitats col·laboradores amb les administracions educatives, o activitats reconegudes per l'administració educativa corresponent:  
- Duració no inferior a trenta hores: 0,0500 punts  
- Duració no inferior a cent hores: 0,1000 punts  
A aquest efecte seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions esmentades, així com de les universitats, en què conste de manera expressa el nombre d'hores de durada del curs, i, si escau, la col·laboració o el reconeixement de l'administració educativa corresponent; si no s'aporta aquesta certificació, no s'obtindrà puntuació per aquest apartat.  
  
7.4.8.4. Participació en grups de treball, projectes educatius i seminaris.  
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la participació en seminaris i activitats anàlogues amb una durada global no inferior a 30 hores: 0,2000 punts.  
En aquest apartat sol es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en què conste de manera expressa el nombre d'hores de durada del curs, i, si escau, la col·laboració o el reconeixement de l'administració educativa; si no s'aporta l'esmentada certificació, no s'obtindrà puntuació per aquest apartat.  
  
3.2.3. Cursos impartits. Per participar en qualitat de ponent/professor o per tutoritzar cursos de formació permanent, relacionats amb l'especialitat a què s'opta o amb l'organització escolar, les noves tecnologies aplicades a l'educació i la didàctica, psicopedagogia o sociologia de l'educació, o l'ensenyament en valencià, i convocats per les administracions educatives o per les universitats públiques o privades: 0,2500 punts per cada 10 hores de curs impartit.  
A aquest efecte se sumaran les hores de tots els cursos i no es puntuaran la resta del nombre d'hores inferiors a 10 hores.  
Documentació acreditativa:  
Original o fotocòpia compulsada del certificat expedit per l'entitat organitzadora d'aquests en què conste de manera expressa el nombre d'hores de durada del curs.  
3.3. Exclusivament per a l'especialitat d'Educació Física:  
Per figurar o haver figurat en la relació d'esportistes d'alt nivell segons el Reial decret 971/2007, de 13 de juliol, o en la d'esportistes d'elit de la Comunitat Valenciana de nivell A segons la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, o per complir les condicions establides en la disposició transitòria del Decret 13/2006, de 20 de gener, del Consell de la Generalitat Valenciana sobre els esportistes d'elit de la Comunitat Valenciana: 1,0000 punts.  
Per figurar o haver figurat en la relació d'esportistes d'elit de la Comunitat Valenciana de nivell B segons la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, o per complir les condicions establides en la disposició transitòria del Decret 13/2006, de 20 de gener (DOGV 24 de gener), del Consell de la Generalitat Valenciana sobre els esportistes d'elit de la Comunitat Valenciana: 0,50164 punts.  
Documentació acreditativa:  
Certificat de l'organisme competent en què conste expressament la qualificació o fotocòpia del Diari Oficial de la Generalitat Valenciana o del Boletín Oficial del Estado on aparega relacionat.  
  
Notes:  
Primera. En cap cas seran valorats per l'apartat 3.2 aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc seran valorats els cursos o activitats la finalitat dels quals siga l'obtenció del títol d'Especialització Didàctica o de Certificat d'Aptitud Pedagògica, o del Certificat de Capacitació per a l'Ensenyament en Valencià.  
Així mateix no podran considerar-se a l'efecte de la seua valoració els mèrits indicats en l'apartat 3.2 que hagen sigut realitzats amb anterioritat a l'obtenció del títol al·legat per al seu ingrés en el cos.  
Segona. Els documents redactats en llengües d'altres comunitats autònomes hauran de traduir-se oficialment a una de les dues llengües oficials de la Comunitat Valenciana per a la seua validesa, de conformitat amb el que preveu l'article 15 de la Llei 39/2015, d'1 d'octubre. En el cas de llengües estrangeres haurà de traduir-se oficialment per un traductor jurat.  
Tercera. Un mateix mèrit només podrà ser baremat en un dels apartats o subapartats del present barem, i sempre en aquell que resulte més favorable a la persona opositora. Tampoc podrà ser baremat com a mèrit qualsevol títol que s'haja utilitzat per a justificar el compliment d'un requisit.  
Quarta. En el cas d'aportar com a documentació justificativa d'acreditació d'un mèrit una certificació acadèmica provisional en la qual conste la superació dels estudis al·legats en substitució del títol al·legat, aquesta haurà de tindre una antiguitat màxima d'un any des de la data d'emissió de la certificació.  
  
  
ANNEX II  
Programació didàctica  
  
La programació didàctica es correspondrà amb les característiques següents:  
  
A. En Educació Infantil, la programació estarà referida al desenvolupament del currículum vigent a la Comunitat Valenciana per a un any acadèmic en relació a un curs d'Educació Infantil, triat pel candidat. Haurà d'organitzar-se en un mínim de 15 unitats didàctiques, que hauran d'estar numerades.  
La programació didàctica haurà de contindre com a mínim els apartats següents:  
- Objectius  
- Continguts  
- Metodologia: estratègies didàctiques  
- Activitats  
- Espais i recursos  
- Avaluació  
- Atenció a l'alumnat amb necessitat específica de suport educatiu  
  
  
B. En Educació Primària, Educació Física, Música i Anglés, la programació estarà referida al desenvolupament del currículum vigent en la Comunitat Valenciana per a un any acadèmic en relació a un curs d'Educació Primària, triat pel candidat. Haurà d'organitzar-se en un mínim de 15 unitats didàctiques, que hauran d'estar numerades.  
  
La programació didàctica en l'especialitat d'anglés, s'haurà de redactar en aquest idioma.  
Les programacions didàctiques hauran de concretar, almenys, els apartats següents:  
1. Introducció.  
a) Justificació de la programació.  
b) Contextualització.  
2. Objectius de l'etapa vinculats amb l'àrea.  
3. Competències.  
4. Continguts.  
5. Unitats didàctiques.  
a) Organització de les unitats didàctiques.  
b) Distribució temporal de les unitats didàctiques.  
6. Metodologia. Orientacions didàctiques.  
a) Metodologia general i específica. Recursos didàctics i organitzatius.  
b) Activitats i estratègies d'ensenyament i aprenentatge. Activitats complementàries.  
7. Avaluació de l'alumnat. Estàndards d'aprenentatge avaluables.  
a) Criteris d'avaluació.  
b) Instruments d'avaluació.  
c) Criteris de qualificació.  
d) Activitats de reforç i ampliació.  
8. Mesures d'atenció a l'alumnat amb necessitat específica de suport educatiu o amb necessitat de compensació educativa.  
9. Elements transversals:  
a) Foment de la lectura. Comprensió lectora. Expressió oral i escrita.  
b) Comunicació audiovisual. Tecnologies de la informació i de la comunicació.  
c) Emprenedoria.  
d) Educació cívica i constitucional.  
10. Avaluació de la pràctica docent i indicadors d'èxit.  
  
C. En l'especialitat de Pedagogia Terapèutica, la programació estarà referida a la presentació d'un pla de suport per a un any acadèmic i un curs d'Educació Infantil o de Primària, triat pel candidat, per a un supòsit concret de l'alumnat amb necessitat específica de suport educatiu, que s'haurà de basar en les necessitats de l'alumnat, del centre i del context escolar. Haurà d'organitzar-se en un mínim de 15 unitats didàctiques adaptades del currículum d'Educació Infantil o d'Educació Primària, preferentment de les àrees instrumentals, que hauran d'estar numerades.  
  
D. En l'especialitat d'Audició i Llenguatge, la programació estarà referida a la presentació d'un pla de suport per a un any acadèmic i un curs d'Educació Infantil o de Primària, triat pel candidat, per a un supòsit concret de l'alumnat amb necessitat específica de suport educatiu, del centre i del context escolar. S'haurà d'organitzar en un mínim de 15 unitats didàctiques, que hauran d'estar enumerades.  
  
En tots els casos, la programació didàctica tindrà, sense incloure-hi portada, índex ni annexos, una extensió màxima de 60 folis, format DIN A4, escrits en una sola cara i doble espai, utilitzant únicament la lletra la denominació exacta de la qual és «Arial» (no s'admetrà cap altra tipologia de lletra), grandària 12 punts sense comprimir. Si s'inclouen taules o gràfics, l'interlineat en la respectiva pàgina podrà ser simple.  
  
En el cas d'incloure-hi annexos, aquests tindran una extensió màxima de 15 folis.  
La programació inclourà una portada on s'especificaran les dades d'identificació de la persona aspirant i l'especialitat.  
Aquesta programació es presentarà al tribunal en format de paper i en suport electrònic amb extensió pdf.  
  
  
ANNEX III  
Especificacions de la prova pràctica  
  
120 Educació Infantil  
El tribunal presentarà una situació escolar contextualitzada, que després de ser analitzada per la persona opositora servirà de base per a l'elaboració d'un disseny de model didàctic concret.  
Plantejarà una intervenció raonada i fonamentada, que permeta comprovar els coneixements científics així com l'aptitud pedagògica i el domini de les tècniques necessàries per a l'exercici docent en l'etapa d'Educació Infantil.  
El tribunal valorarà la perspectiva didàctica, organitzativa i professional de la intervenció proposada, així com les estratègies educatives i la seua implicació en el currículum d'Educació Infantil.  
La durada màxima serà de 4 hores.  
  
121 Llengua estrangera: Anglés  
El tribunal plantejarà sis preguntes, de les quals la persona opositora en triarà tres.  
En el seu desenvolupament la persona aspirant haurà de demostrar:  
1. La seua competència comunicativa, la seua capacitat d'ensenyament-aprenentatge com a docent i la seua competència lingüística en anglés.  
2. Domini d'aspectes metodològics relacionats amb l'ensenyament de llengües estrangeres.  
3. Coneixement de la legislació estatal i autonòmica del sistema educatiu en relació amb la llengua estrangera corresponent.  
La valoració serà la mitjana aritmètica de les tres preguntes triades per la persona opositora.  
La durada màxima serà de 4 hores.  
  
123 Educació Física  
1. A partir de 5 supòsits pràctics proposats pel tribunal, resolució i explicació de dos supòsits triats a l'atzar per la persona opositora. Aquests supòsits estaran relacionats amb la part A del temari i/o sobre els blocs de continguts de l'Educació Física en l'Educació Primària.  
  
Per a l'elaboració d'aquesta prova la persona opositora disposarà d'un màxim de dues hores.  
2. Expressió corporal: a partir d'un motiu musical proposat pel tribunal, elaboració d'un muntatge d'expressió corporal.  
Per a la realització d'aquesta part la persona opositora disposarà almenys de 30 minuts per a la seua preparació i representació.  
La qualificació serà la mitjana aritmètica de les dues parts de la prova.  
La durada màxima serà de 4 hores.  
  
124 Música  
1. Compondre una obra vocal i instrumental: inventar la melodia, l'harmonització i la instrumentació a partir d'un text donat pel tribunal i aplicar-ho al tercer cicle d'Educació Primària. El temps de què disposaran el candidats per a la realització d'aquesta part serà d'una hora i mitja.  
2. Interpretar amb un instrument aportat per la persona o al piano una obra musical (o una part d'una obra, segons la seua extensió) triada pel tribunal entre cinc de les propostes lliurement pel candidat. En el cas de les persones opositores que trien cant, interpretaran l'obra a cappella o acompanyant-se a si mateix d'instrument. Aquestes cinc partitures seran del mateix instrument per al qual ha optat prèviament el candidat. Es valorarà el nivell de dificultat tècnica (de la partitura i de l'instrument) i de la qualitat de la interpretació musical.  
  
3. Lectura solfejada a primera vista d'un fragment musical, mínim de 16 compassos i màxim de 24 compassos, donat pel tribunal. La persona aspirant disposarà entre 20 i 30 minuts per a preparar-la.  
La durada màxima serà de 4 hores.  
La valoració serà la mitjana aritmètica dels tres exercicis.  
  
126 Audició i Llenguatge  
Anàlisi d'una situació d'ensenyament i aprenentatge descrita en un supòsit i concreció de l'actuació docent oportuna per a oferir una resposta educativa adequada a un grup d'alumnes amb problemes de parla, de llenguatge o de comunicació.  
La durada màxima serà de 4 hores.  
  
127 Pedagogia Terapèutica  
El tribunal proposarà una situació referent a alumnat amb necessitat específica de suport educatiu perquè la persona opositora realitze un plantejament didàctic i propose la intervenció corresponent.  
  
La durada màxima serà de 4 hores.  
  
128 Educació Primària  
El tribunal presentarà una situació escolar contextualitzada que, després de ser analitzada per la persona opositora, servirà de base per a l'elaboració d'un disseny de model didàctic concret.  
Plantejarà una intervenció raonada i fonamentada que permeta comprovar els coneixements científics, així com l'aptitud pedagògica i el domini de les tècniques necessàries per a l'exercici docent en l'etapa d'Educació Primària.  
El tribunal valorarà la perspectiva didàctica, organitzativa i professional de la intervenció proposada, així com les estratègies educatives i la seua implicació en el currículum d'Educació Primària.  
La durada màxima serà de 4 hores  
  
  
ANNEX IV  
Temari específic de Primària  
  
1. Programes d'educació plurilingüe de la Comunitat Valenciana. Documents organitzatius: El projecte lingüístic de centre: estructura, pla de normalització lingüística i proposta d'avaluació.  
2. Enfocaments didàctics per a l'ensenyament de la llengua en aules multilingües. Didàctica integrada de les llengües (TIL). Integració de llengua i contingut (TILC). Les orientacions didàctiques per a les llengües segons el Marc Comú Europeu de Referència.  
3. La diversitat lingüística. Llengües en contacte. Fonamentació teòrica i conseqüències per a la pràctica docent.  
4. L'àrea de Valencià: Llengua i Literatura en l'Educació Primària: enfocament i característiques. Contribució de l'àrea al desenvolupament de les competències bàsiques. Continguts i criteris d'avaluació. Relació amb altres àrees del currículum.